Neo Perasma: Νοεμβρίου 2014\nΌταν η απόσταση γίνεται πολύ μεγάλη δεν θα βρίσκεις πια το δρόμο του γυρισμού\n-“Ξεφωνίζουμε, όταν θέλουμε να μας ακούσει ο άλλος”… είπε ένας άλλος μαθητής.\n“Μα τότε δεν είναι δυνατόν να του μιλήσει με χαμηλή φωνή;” Διάφορες απαντήσεις δόθηκαν αλλά.. καμιά δεν ικανοποίησε τον δάσκαλο που τους λέει:\n“Οταν συζητάτε μην αφήνετε τις καρδιές σας να απομακρυνθούν, μην λέτε λόγια που σας απομακραίνουν, γιατί θα φτάσει μια μέρα που η απόσταση θα γίνει τόσο μεγάλη που δεν θα βρίσκουν πιά τα λόγια σας το δρόμο του γυρισμού”\nΔιαβάστε "Ιστορίες Ζεν"\nΑναρτήθηκε από Katherine Mataraga στις 12:17 μ.μ. Δεν υπάρχουν σχόλια:\n....δεν Χωράει Άλλο\nΕίναι καταξιωμένος καθηγητής με έδρα στο πανεπιστήμιο, με διακρίσεις στον τομέα του, απολαμβάνει την πλήρη αποδοχή της επιστημονικής κοινότητας. Ιδιαίτερα αγαπητός στους μαθητές του. Η αρθρογραφία του σε έγκυρα επιστημονικά περιοδικά πάντα ευπρόσδεκτη.\nΈχοντας υπερκαλύψει τους στόχους του, το τελευταίο διάστημα, με ανήσυχο και ακόρεστο πνεύμα για τη γνώση, στην προσπάθειά του να την διευρύνει συνεχώς, τον τελευταίο καιρό διαβάζει μετά μανίας για το Ζεν.\nΒέβαια με τις παραδόσεις στο πανεπιστήμιο και τις διαλέξεις, δεν περισσεύει ελεύθερος χρόνος. Το Ζεν λέει ότι η πνευματική εξέλιξη θέλει έρευνα και αναζήτηση, άλλωστε είχε πολύ καιρό να βγει έξω από την πόλη, να πάει μια εκδρομή.\nΠολύ γρήγορα κατέστρωσε το σχέδιο. Θα έπαιρνε άδεια.\nΕίχε ακούσει να μιλάνε για έναν μεγάλης ηλικίας "σοφό διδάσκαλο". Θα μπορούσε να επισκεφτεί την περιοχή που ζούσε αυτός ο σοφός και επί τη ευκαιρία θα μπορούσε να συμπεριλάβει και μια συνάντηση μαζί του.\nΘα αξιοποιούσε όλα αυτά που διάβαζε για το Ζεν. Θα έβλεπε από κοντά τον σοφό δάσκαλο, πόσο "σοφός" ήταν. Θεωρούσε ότι είχε φτάσει σ' ένα αξιοπρεπές επίπεδο γνώσης και θα μπορούσε να ικανοποιήσει οποιονδήποτε τον "εξέταζε" να δει τί ξέρει...\nΠαράλληλα θα είχε την ευκαιρία να μάθει όλα όσα δεν αναφέρονταν στα βιβλία. Όλοι και όλα έχουν μυστικά, το Ζεν δεν θα αποτελούσε εξαίρεση. Ήθελε να μάθει τα πάντα για αυτή την παράξενα αφαιρετική, "ήσυχη" και δυσνόητη θεωρία του Ζεν.\nΉταν ένας "άγνωστος τόπος" ακόμα γι αυτόν και είχε υποχρέωση να καλύψει όλες τις απορίες του. Μ' αυτή τη διάθεση και θέλοντας να συγκεράσει τον τερπνόν μετά του ωφελίμου, πήγε να συναντήσει τον διδάσκαλο.\nΟ γέροντας τον καλωσόρισε και του προσέφερε τσάι.\nΚαθώς ο διδάσκαλος σερβίριζε τσάι, ο καθηγητής μιλούσε για το Ζεν, χωρίς να σταματά καθόλου. Ο διδάσκαλος έβαζε τσάι στην κούπα του καθηγητή, και ακόμα κι όταν ξεχείλισε, συνέχιζε να βάζει τσάι.\nΟ καθηγητής παρακολουθούσε τον διδάσκαλο καθώς μιλούσε, μέχρι που δεν άντεξε άλλο και τον ρώτησε “μα, δεν το βλέπετε ότι έχει ξεχειλίσει ;! Δεν χωράει άλλο τσάι !”.\n“Ακριβώς”, είπε ήρεμα ο γέροντας ήσυχα. “Όπως το φλυτζάνι, κι ο νους σας ξεχειλίζει με τις θεωρίες και τις απόψεις σας. Πώς να σας διδάξω Ζεν αν δεν τον αδειάσετε πρώτα; Δεν χωράει άλλο !”\nΑναρτήθηκε από Katherine Mataraga στις 1:16 μ.μ. Δεν υπάρχουν σχόλια:\n'εχουμε ήδη αναφερθεί και αναλύσει, σε προηγούμενη ανάρτηση, για τα επτά σώματα. Μερικές φορές όμως, είναι δύσκολο να προσαρμοστεί η ινδική γλώσσα στους όρους της δυτικής ψυχολογίας. Στη Δύση, δεν έχουμε καμία θεωρία γι αυτά. Πως μπορούμε λοιπόν να μεταφράσουμε αυτά τα σώματα στη γλώσσα μας; Ίσως το πνευματικό, ναι, δεν είναι πρόβλημα. Το αιθερικό όμως; Το αστρικό;\nΟι λέξεις μπορούν να μεταφραστούν, όμως, από πηγές άγνωστες. Από πηγές που ποτέ δεν τις αναζητήσαμε. Από τους ερευνητές στη Δύση θα λέγαμε για τον Γιούνγκ ότι ήταν καλύτερος από τον Φρόιντ, σε ότι αφορά την αναζήτηση πέρα από την επιφανειακή συνειδητότητα. Όμως ακόμα και ο Γιούνγκ είναι, μόνο, ένα απλό ξεκίνημα.\nΜία εναλλακτική οπτική γωνία, ίσως καλύτερης κατανόησης του συγκεκριμένου αντικειμένου θα είχαμε από την Ανθρωποσοφία του Στάινερ ή από τα θεοσοφικά κείμενα της Μαντάμ Μπλαβάτσκυ* Helena Pavlova Blavatsky, τη Μυστική Δοξασία, την Αποκαλυμένη Ίσιδα ή από το έργο της Άννι Μπεζάντ* Annie Besant, του Λεντμπήτερ* Charles Webster Leadbeater, του Συνταγματάρχη Όλκοτ*.\nΠερισσότερη γεύση -πληροφόρηση-, μπορούμε να πάρουμε από τα ροδοσταυρικά δόγματα. Από την ερμητική παράδοση, τα απόκρυφα κείμενα των Εσσαίων, της ερμητικής αδελφότητας, από την οποία μυήθηκε ο Χριστός. Και από τους πιο πρόσφατους, μπορούν να βοηθήσουν ο Γκουρτζίεφ και ο Ουσπένσκυ. Υπάρχουν πολλές συγγένειες -ομοιότητες- σε πολλά αποσπάσματα που μπορούμε να τα ενώσουμε, μέσα στην αναζήτησή μας.\nΕκτός από το νιρβανικό -έβδομο σώμα-, οι άλλοι έξι όροι, το φυσικό -το πρώτο σώμα- το αιθερικό -δεύτερο σώμα-, το αστρικό -τρίτο σώμα, το νοητικό -τέταρτο, το πνευματικό -πέμπτο- και το συμπαντικό -έκτο-, δεν είναι μόνο ινδικοί, είναι και δυτικοί.\nΣτη Δύση το έβδομο σώμα δεν έχει συζητηθεί ποτέ, όχι επειδή δεν υπήρξαν άνθρωποι που γνώριζαν γι αυτό, αλλά επειδή το έβδομο είναι αδύνατον να μεταβιβαστεί με λέξεις.\nΠολλοί από τους μαθητές-αναζητητές δυσκολεύονται με τα ονόματα των επτά σωμάτων και χρησιμοποιούν αύξοντα αριθμό. Το πρώτο, το δεύτερο κ.λ.π. Άλλωστε η ορολογία δεν είναι σημαντική, η κατανόηση όμως, είναι.\nη προσέγγιση αυτών των επτά σωμάτων, μπορούν να επιτευχθούν από πολλές πλευρές. Σε ότι αφορά τα όνειρα, μπορούν να χρησιμοποιηθούν όροι του Φρόιντ, του Γιούνγκ και του Άντλερ.\nΑυτό που ονομάζουν συνειδητό, είναι το πρώτο σώμα (το έχουμε αναφέρει ως φυσικό).\nΤο ασυνείδητο είναι το δεύτερο (το έχουμε αναφέρει ως αιθερικό) -όχι ακριβώς ίδιο, αλλά είναι πολύ κοντά. Αιθερικό σημαίνει εκείνο που έχει σχέση με τον ουρανό και με το χώρο.\nΑυτό που ονομάζουν συλλογικό ασυνείδητο είναι το τρίτο (το έχουμε αναφέρει ως αστρικό) -και πάλι όχι ακριβώς ίδιο, αλλά το πλησιάζει πολύ. Αστρικό σημαίνει το μικροσκοπικό, το τελικό, το ατομικό, πέρα από το οποίο παύει να υπάρχει ύλη.\nΠάντα μπορούν να δημιουργηθούν καινούργιοι όροι εκεί που δεν υπάρχουν. πολλές φορές είναι καλύτερο γιατί οι νέοι όροι δεν έχουν παλιούς συνειρμούς.\nΌταν χρησιμοποιούμε έναν καινούργιο όρο που φυσικά δεν έχει προηγούμενο συσχετισμό, γίνεται πιο σημαντικός και σίγουρα πιο βαθιά κατανοητός.\nΓια το νοητικό (μπορεί να ταξιδέψει στο παρελθόν και στο μέλλον), το πνευματικό (ξεπερνά τη σφαίρα του ατόμου και τη σφαίρα του χρόνου, θα το λέγαμε αιωνιότητα. Γνωρίζεις το συνολικό παρελθόν ολόκληρης της ύπαρξης, όχι όμως το μέλλον).\nκαι το συμπαντικό δεν υπάρχουν δυσκολίες (έχουμε μιλήσει σε άλλη ανάρτηση αναλυτικά γι αυτά).\nΣτο συμπαντικό, το έκτο σώμα, περνάς το κατώφλι του συνειδητού-ασυνείδητου, ύλης-νου. Εκεί χάνεται κάθε διάκριση. Περνάει το κατώφλι της συνειδητότητας και ο ασυνείδητος κόσμος γίνεται κι αυτός συνειδητός. Τώρα είναι τα πάντα ζωντανά και συνειδητά. Ακόμη κι αυτό που ονομάζουμε ύλη είναι τώρα μέρος της συνειδητότητας.\nτέλος το Νιρβανικό που δεν περιγράφεται εύκολα. Σημαίνει ολοκληρωτική παύση, το απόλυτο κενό. Τώρα δεν υπάρχει ούτε ο σπόρος. το κάθε τι έχει πάψει. Γλωσσικά η σημαίνει σβήσιμο της φλόγας. Η φλόγα έχει εξαφανιστεί. Το φως έσβησε. Τότε δεν μπορείς να ρωτήσεις που πήγε. Απλώς έπαψε να υπάρχει.\nΝιρβάνα σημαίνει η φλόγα που έχει εξαφανιστεί.\nΤώρα δεν βρίσκεται πουθενά ή βρίσκεται παντού. Δεν έχει ούτε συγκεκριμένο χώρο ύπαρξης ούτε συγκεκριμένο χρόνο ύπαρξης. Τώρα είναι ο ίδιος ο χώρος, ο ίδιος ο χρόνος. Είτε είναι ύπαρξη είτε είναι μη ύπαρξη, δεν έχει καμία διαφορά. Επειδή βρίσκεται παντού, μπορείς να χρησιμοποιήσεις και τους δύο όρους.\nΑν βρίσκεται κάπου, δεν μπορεί να βρίσκεται παντού κι αν βρίσκεται παντού, δεν μπορεί να βρίσκεται κάπου, οπότε το πουθενά και το παντού σημαίνουν το ίδιο πράγμα. Για το έβδομο σώμα λοιπόν, θα πρέπει να χρησιμοποιήσεις το "νιρβανικό", επειδή δεν υπάρχει καλύτερη λέξη γι αυτό.\nΟι λέξεις, από μόνες τους, δεν έχουν κανένα νόημα. Μόνο τα βιώματα έχουν σημασία. Μόνο αν έχεις βιώσει κάτι από αυτά τα επτά σώματα, θα έχουν κάποιο νόημα για σένα.\nΥπάρχουν διαφορετικές μέθοδοι, που μπορούν να χρησιμοποιηθούν σε κάθε επίπεδο.\nΤη στιγμή που δουλεύεις με το πρώτο σώμα, έχεις αναλαμπές από το δεύτερο.\nΆρχισε από το φυσικό με επίγνωση του στιγμή προς στιγμή, κι ύστερα θα ανοίξει ο δρόμος. Κι όχι μόνο επίγνωση απ' έξω. Μπορείς να έχεις επίγνωση του σώματος σου και από μέσα επίσης. Βλέποντας το χέρι σου απ' έξω, έχεις επίγνωση του, υπάρχει όμως επίσης και μια εσωτερική αίσθηση.\nΌταν κλείνεις τα μάτια, δεν βλέπεις το χέρι, υπάρχει όμως μια εσωτερική αίσθηση ότι κάτι υπάρχει εκεί. Μην ασχολείσαι λοιπόν με το σώμα σου, έτσι όπως φαίνεται απ' έξω. Αυτό δεν θα μπορέσει να σε οδηγήσει πουθενά. Η εσωτερική αίσθηση είναι εντελώς διαφορετική.\nΌταν αισθάνεσαι το σώμα σου από μέσα, θα γνωρίσεις τα μυστικά του. Γνωρίζεις μόνο τα εξωτερικά όρια, πως φαίνεται στους άλλους.\nΑν βλέπω το σώμα μου απ' έξω, το βλέπω έτσι όπως φαίνεται στους άλλους, δεν το έχω γνωρίσει όμως έτσι όπως είναι πραγματικά για μένα. Εσύ μπορείς να δεις το χέρι μου απ' έξω και μπορώ να το δω κι εγώ. Αυτό είναι κάτι αντικειμενικό. Μπορείς να μοιραστείς μαζί μου τη γνώση σου γι αυτό.\nΤο χέρι μου όμως, όταν βλέπεται μ' αυτόν τον τρόπο, δεν γίνεται γνωστό από μέσα. Γίνεται δημόσια γνώση. Μπορείς να το γνωρίζεις το ίδιο καλά, όσο το γνωρίζω κι εγώ.\nΜόνο τη στιγμή που το βλέπω από μέσα, γίνεται δικό μου, με την έννοια ότι δεν είναι εφικτό να μοιραστεί αυτή η γνώση με κανέναν. Εσύ δεν μπορείς να το γνωρίσεις. Εσύ δεν μπορείς να γνωρίζεις πώς το νιώθω εγώ, από μέσα. Μόνο εγώ μπορώ να το γνωρίζω.\nΤο σώμα που είναι γνωστό και στους άλλους δεν είναι δικό μας. Είναι το σώμα, το οποίο το γνωρίζουν αντικειμενικά όλοι, είναι το σώμα που γνωρίζει ο γιατρός στο εργαστήριο.\nΑυτό δεν είναι το αληθινά δικό μας σώμα. Μόνο η ιδιωτική, η προσωπική γνώση μπορεί να σε οδηγήσει προς τα μέσα. Η δημόσια γνώση δεν μπορεί. Γι αυτό, η ιατρική ή η ψυχολογία, οι οποίες παρατηρούν απ' έξω, δεν έχουν οδηγήσει στη γνώση των εσωτερικών μας σωμάτων. Γνωρίζουν μόνο το φυσικό σώμα.\nΕξαιτίας αυτού του γεγονότος, έχουν δημιουργηθεί πάρα πολλά διλήμματα. Κάποιος μπορεί να νιώθει όμορφος από μέσα, εμείς όμως μπορούμε να τον πείσουμε να πιστέψει πως είναι άσχημος. Αν συμφωνούμε πάνω σ' αυτό, μπορεί να φτάσει να συμφωνήσει κι ο ίδιος.\nΚανένας όμως δεν είναι άσχημος από μέσα. Η εσωτερική αίσθηση είναι πάντοτε αυτή της ομορφιάς.\nΣτην πραγματικότητα, αυτή η εξωτερική αίσθηση δεν είναι καθόλου αληθινή αίσθηση. Είναι απλώς μια μόδα, ένα κριτήριο που έχει επιβληθεί απ' έξω. Ένας άνθρωπος που είναι όμορφος σε μια κοινωνία, μπορεί να είναι άσχημος σε μια άλλη.\nΈνας άνθρωπος που είναι όμορφος σε μια ιστορική περίοδο, μπορεί να μην είναι σε μια άλλη. Η βαθύτερη εσωτερική αίσθηση όμως είναι πάντοτε αυτή της ομορφιάς, οπότε αν δεν υπήρχαν εξωτερικά κριτήρια, δεν θα υπήρχε ασχήμια.\nΚάθε κοινωνία έχει μια συγκεκριμένη εικόνα ομορφιάς. Γι αυτό υπάρχει ασχήμια και ομορφιά, αλλιώς δεν θα υπήρχε. Αν ήμασταν όλοι μας τυφλοί, κανένας δεν θα ήταν άσχημος. Όλοι θα ήταν όμορφοι.\nΈτσι λοιπόν, η αίσθηση του σώματος από μέσα, είναι το πρώτο βήμα. Σε διαφορετικές περιστάσεις, το σώμα θα αισθάνεται διαφορετικά από μέσα. Όταν είσαι ερωτευμένος, έχεις μια συγκεκριμένη εσωτερική αίσθηση. Όταν βιώνεις μίσος, η εσωτερική αίσθηση. Όταν βιώνεις μίσος, η εσωτερική αίσθηση είναι διαφορετική.\nΑν ρωτήσεις το Βούδα, θα πει: "Η αγάπη είναι ομορφιά," επειδή με την εσωτερική του αίσθηση γνωρίζει πως όταν αγαπάει, είναι όμορφος.\nΌταν υπάρχει μίσος, θυμός, ζήλια, κάτι συμβαίνει μέσα σου, που σε κάνει να αρχίζεις να νιώθεις άσχημος. Θα αισθάνεσαι λοιπόν διαφορετικά τον εαυτό σου, σε διαφορετικές περιστάσεις, σε διαφορετικές στιγμές, σε διαφορετικές καταστάσεις του νου.\nΌταν νιώθεις τεμπελιά, υπάρχει διαφορά, από ότι όταν νιώθεις δραστήριος. Όταν νυστάζεις, υπάρχει διαφορά.\nπρέπει να γνωρίσεις και να μπορείς να διακρίνεις αυτές τις διαφορές. Μόνο τότε εξοικειώνεσαι με την εσωτερική ζωή του σώματος σου. Τότε, γνωρίζεις την εσωτερική ιστορία, την εσωτερική γεωγραφία του εαυτού σου, στην παιδική ηλικία, στην εφηβεία, στα γεράματα.\nΤη στιγμή που συνειδητοποιεί κανείς το σώμα του από μέσα, αυτόματα εμφανίζεται το επόμενο σώμα. Αν γνωρίζεις το πρώτο σώμα από μέσα, τότε θα αποκτήσεις επίγνωση του δεύτερου σώματος απ' έξω.\nΒλέποντας το πρώτο σώμα απ' έξω, δεν μπορείς ποτέ να γνωρίσεις το δεύτερο σώμα. Από μέσα όμως, μπορείς να δεις το εξωτερικό του δεύτερου σώματος.\nΚάθε σώμα έχει δύο διαστάσεις -την εξωτερική και την εσωτερική. Όπως ο τοίχος έχει δύο διαστάσεις- μία που κοιτάζει προς τα έξω και μία που κοιτάζει προς τα μέσα -έτσι και κάθε σώμα έχει ένα όριο, έναν τοίχο.\nΌταν έρθεις να γνωρίσεις το πρώτο σώμα από μέσα, αποκτάς επίγνωση του δεύτερου σώματος απ' έξω.\nΤώρα βρίσκεσαι στο ενδιάμεσο. Είσαι μέσα στο πρώτο σώμα κι έξω από το δεύτερο. Είσαι μέσα στο πρώτο σώμα κι έξω από το δεύτερο. Αυτό το δεύτερο σώμα, το αιθερικό σώμα, είναι σαν συμπυκνωμένος καπνός.\nΠερνάς από μέσα του χωρίς κανένα εμπόδιο, δεν είναι όμως διάφανο. Απ' έξω, δεν μπορείς να κοιτάξεις μέσα του. Το πρώτο σώμα είναι συμπαγές. Το δεύτερο σώμα είναι όμοιο με το πρώτο, σε ότι αφορά το σχήμα, αλλά δεν είναι συμπαγές.\nΌταν πεθαίνει το πρώτο σώμα, το δεύτερο σώμα παραμένει ζωντανό για δέκα τρεις μέρες. Ταξιδεύει μαζί σου κι ύστερα από δέκα τρεις μέρες πεθαίνει κι αυτό.\nΔιασκορπίζεται, εξατμίζεται. Αν συμβεί να γνωρίσεις το δεύτερο σώμα, ενώ το πρώτο σώμα είναι ακόμα ζωντανό, μπορείς να έχεις επίγνωση αυτού του γεγονότος.\nΤο δεύτερο σώμα μπορεί να βγει έξω από το σώμα σου. Στο διαλογισμό μερικές φορές αυτό το σώμα πηγαίνει πάνω ή κάτω κι έχεις την αίσθηση ότι η βαρύτητα δεν σε τραβάει πια. Έχεις αφήσει τη γη. Όταν όμως ανοίγεις τα μάτια σου, βρίσκεσαι στο έδαφος και γνωρίζεις ότι εκεί βρισκόσουν συνεχώς. Αυτή η αίσθηση ότι έχεις ανυψωθεί, έρχεται εξαιτίας του δεύτερου σώματος, όχι από το πρώτο.\nΓια το δεύτερο σώμα δεν υπάρχει βαρύτητα. Έτσι, τη στιγμή που γνωρίζεις το δεύτερο, νιώθεις μια ιδιαίτερη ελευθερία, που ήταν άγνωστη στο φυσικό σώμα. Τώρα μπορείς να βγαίνεις έξω από το σώμα σου και να ξαναμπαίνεις.\nΑυτό είναι το δεύτερο βήμα, αν θέλεις να βιώσεις το δεύτερο σώμα. Και η μέθοδος δεν είναι δύσκολη. Απλώς ευχήσου να βγεις έξω από το σώμα σου και είσαι έξω από το σώμα. Η ευχή εκπληρώνεται ταυτόχρονα.\nΓια το δεύτερο σώμα, δεν χρειάζεται να γίνει καμία προσπάθεια, επειδή δεν υπάρχει έλξη της βαρύτητας.\nΜε το πρώτο σώμα, υπάρχει δυσκολία, εξαιτίας της δύναμης της βαρύτητας. Αν θέλω να έρθω στο σπίτι σου, θα πρέπει να πολεμήσω με τη δύναμη της βαρύτητας. Αν όμως δεν υπάρχει βαρύτητα, τότε η απλή επιθυμία είναι αρκετή. Το πράγμα θα συμβεί.\nΤο αιθερικό σώμα είναι το σώμα με το οποίο δουλεύει η ύπνωση.\nΤο πρώτο σώμα δεν εμπλέκεται με την ύπνωση, αλλά μόνο το δεύτερο. Γι αυτό, αν ο υπνωτιστής πει σε έναν άνθρωπο που έχει τέλεια όραση, πως είναι τυφλός, ο άνθρωπος μπορεί να τυφλωθεί. απλώς και μόνο πιστεύοντας τον. Έχει επηρεαστεί το αιθερικό σώμα.\nΗ υποβολή πηγαίνει στο αιθερικό σώμα. Αν βρίσκεσαι σε βαθιά ύπνωση, επηρεάζεται το δεύτερο σώμα σου. Ο υπνωτιστής δεν πρέπει να χρησιμοποιήσει λόγια που προκαλούν αμφιβολία. Αν πει, "φαίνεται πως έχεις τυφλωθεί," αυτό δεν θα λειτουργήσει. Πρέπει να μιλάει με απόλυτη σιγουριά. Μόνο τότε λειτουργεί η υποβολή.\nΈτσι, στο δεύτερο σώμα, πες απλώς: "Βρίσκομαι έξω από το σώμα." Απλώς ευχήσου να είσαι έξω από το δεύτερο σώμα κι αμέσως θα βρεθείς εκεί.\nΟ συνηθισμένος ύπνος ανήκει στο πρώτο σώμα.\nΤο πρώτο σώμα χαλαρώνει από την εξάντληση της ημέρας, της δουλειάς, από την ένταση. Στην ύπνωση, πέφτει για ύπνο το δεύτερο σώμα. Αν κοιμηθεί, μπορείς να δουλέψεις μ' αυτό.\nΌταν αρρωσταίνεις, το εβδομήντα πέντε τοις εκατό της αρρώστιας έρχεται από το δεύτερο σώμα και επεκτείνεται και στο πρώτο.\nΤο δεύτερο σώμα υποβάλλεται τόσο πολύ, που οι πρωτοετείς φοιτητές της ιατρικής παθαίνουν τις αρρώστιες που μελετούν. Αρχίζουν να έχουν τα συμπτώματα, Αν μελετούν τον πονοκέφαλο, ο καθένας αρχίζει να αναρωτιέται μέσα του: "Εγώ έχω πονοκέφαλο; Έχω αυτά τα συμπτώματα;" Κι επειδή όταν μπαίνεις προς τα μέσα, επηρεάζεται το αιθερικό σώμα, πιάνει την υποβολή και προκαλείται πονοκέφαλος.\nΟ πόνος της γέννας δεν είναι του πρώτου σώματος, είναι του δεύτερου. Έτσι, μέσα από την ύπνωση, η γέννα μπορεί να γίνει εντελώς ανώδυνα, απλώς και μόνο με την υποβολή. Υπάρχουν πρωτόγονες κοινωνίες, στις οποίες οι γυναίκες δεν αισθάνονται οδύνες του τοκετού, επειδή αυτή η πιθανότητα δεν μπήκε ποτέ στο νου τους.\nΠίνακας Maro Michalakos\nκάθε τύπος πολιτισμού όμως δημιουργεί κοινές υποβολές, οι οποίες γίνονται μέρος των προσδοκιών κάθε ανθρώπου.\nΜε την ύπνωση, δεν υπάρχει πόνος. Ακόμα και εγχειρήσεις μπορούν να γίνουν με ύπνωση, χωρίς καθόλου πόνο, επειδή αν στο δεύτερο σώμα γίνει η υποβολή ότι δεν θα υπάρξει πόνος, τότε δεν θα υπάρξει κανένας πόνος.\nΚάθε είδους πόνος και κάθε είδος απόλαυση έρχεται από το δεύτερο σώμα και απλώνεται στο πρώτο. Έτσι, αν αλλάξει η υποβολή, το ίδιο πράγμα που ήταν οδυνηρό, μπορεί να γίνει απολαυστικό και αντίστροφα.\nΆλλαξε την υποβολή, άλλαξε τον αιθερικό νου και θα αλλάξει το κάθε τι. Απλώς ευχήσου το με την ολότητα σου και θα συμβεί.\nΗ ολότητα είναι η μόνη διαφορά ανάμεσα στην επιθυμία και τη θέληση. Όταν έχεις επιθυμήσει κάτι, με την ολότητα σου ολοκληρωτικά, απόλυτα, με όλο σου το νου, γίνεται δύναμη της θέλησης.\nΑν επιθυμείς ολοκληρωτικά να βγεις από το φυσικό σου σώμα, μπορείς να το κάνεις. Τότε, υπάρχει πιθανότητα να γνωρίσεις το δεύτερο σώμα από μέσα, αλλιώς όχι.\nΌταν βγαίνεις έξω από το φυσικό σου σώμα, δεν βρίσκεσαι πια στο ενδιάμεσο -μέσα στο πρώτο και έξω από το δεύτερο. Τώρα βρίσκεσαι μέσα στο δεύτερο. Το πρώτο σώμα δεν υπάρχει.\nΤώρα μπορείς να συνειδητοποιήσεις το δεύτερο σώμα από μέσα, όπως συνειδητοποίησες το πρώτο σώμα από μέσα. Αποκτάς επίγνωση των εσωτερικών του λειτουργιών, του εσωτερικού του μηχανισμού, της εσωτερικής ζωής.\nΤην πρώτη φορά που το επιχειρείς, είναι δύσκολο, ύστερα απ' αυτό όμως θα βρίσκεσαι μέσα σε δύο σώματα -στο πρώτο και στο δεύτερο. Το σημείο της προσοχής σου θα βρίσκεσαι τώρα σε δύο κόσμους, σε δύο διαστάσεις.\nΤη στιγμή που βρίσκεσαι μέσα στο δεύτερο σώμα, θα είσαι έξω από το τρίτο, από το αστρικό. Σε ότι αφορά το αστρικό, δεν υπάρχει ανάγκη ούτε καν να ευχηθείς.\nΤώρα δεν τίθεται καν ζήτημα ολότητας. Αν θέλεις να μπεις μέσα του, μπορείς να μπεις. Το αστρικό σώμα σώμα είναι ατμός, όπως είναι και το δεύτερο, αλλά είναι διάφανο. Δεν θα γνωρίζεις καν αν βρίσκεσαι μέσα ή έξω, επειδή το όριο είναι διάφανο.\nΤο αστρικό σώμα έχει το ίδιο μέγεθος, όπως το πρώτο και το δεύτερο σώμα.\nΜέχρι το πέμπτο σώμα το σχήμα είναι το ίδιο. Το περιεχόμενο θα αλλάξει, όμως το μέγεθος θα είναι το ίδιο, μέχρι το πέμπτο σώμα.\nΜε το έκτο σώμα, το μέγεθος θα είναι συμπαντικό, κοσμικό. Και με το έβδομο, δεν θα υπάρχει κανένα μέγεθος -ούτε καν το συμπαντικό.\nΤο τέταρτο σώμα δεν έχει απολύτως κανένα τοίχο.\nΜέσα από το τρίτο σώμα, δεν υπάρχει ούτε καν διάφανος τοίχος. Είναι απλώς ένα όριο, χωρίς κανένα τοίχο, οπότε δεν υπάρχει καμία δυσκολία για να μπεις και καμία ανάγκη για καμία μέθοδο. Εκείνος λοιπόν που έχει φτάσει στο τρίτο, μπορεί να φτάσει πολύ εύκολα στο τέταρτο.\nΤο να πας όμως πέρα από το τέταρτο είναι τόσο δύσκολο, όσο είναι το να πας πέρα από το πρώτο, επειδή τώρα παύει ο νους.\nΤο πέμπτο είναι το πνευματικό σώμα. Πριν το πλησιάσεις, υπάρχει και πάλι ένας τοίχος, όχι όμως με την ίδια έννοια σαν τον τοίχο που υπήρχε ανάμεσα στο πρώτο και στο δεύτερο. Τώρα ο τοίχος βρίσκεται ανάμεσα σε διαφορετικές διαστάσεις. Είναι ένα διαφορετικό επίπεδο.\nΤα τέσσερα κατώτατα σώματα αφορούσαν μόνο ένα επίπεδο. Ο διαχωρισμός ήταν οριζόντιος. Τώρα, είναι κάθετος.\nΈτσι, ο τοίχος ανάμεσα στο τέταρτο και στο πέμπτο είναι μεγαλύτερος από ότι σε οποιαδήποτε δύο από τα κατώτερα σώματα, επειδή ο συνηθισμένος μας τρόπος για να κοιτάζουμε είναι ο οριζόντιος, όχι ο κάθετος.\nΚοιτάζουμε από τη μια μεριά στην άλλη. Δεν κοιτάζουμε πάνω-κάτω. Η κίνηση όμως από το τέταρτο σώμα στο πέμπτο είναι από το κατώτερο επίπεδο σε ένα ανώτερο επίπεδο. Η διαφορά δεν είναι ανάμεσα στο εσωτερικό και το εξωτερικό, αλλά ανάμεσα στο πάνω και στο κάτω. Αν δεν αρχίζεις να κοιτάζεις προς τα πάνω, δεν μπορείς να κινηθείς προς το πέμπτο.\nΟ νους κοιτάζει πάντοτε προς τα κάτω.\nγι αυτό η Γιόγκα είναι εναντίον του νου. Ο νους ρέει προς τα κάτω, σαν το νερό. Το νερό δεν έγινε ποτέ σύμβολο κανενός πνευματικού συστήματος, επειδή η ίδια του η φύση είναι να ρέει προς τα κάτω. Η φωτιά υπήρξε το σύμβολο πάρα πολλών συστημάτων. Η φωτιά πηγαίνει προς τα πάνω. Ποτέ δεν πηγαίνει προς τα κάτω. Έτσι, το σύμβολο της κίνησης από το τέταρτο προς το πέμπτο σώμα είναι η φωτιά. Πρέπει κανείς να κοιτάξει προς τα πάνω. Πρέπει κανείς να σταματήσει να βλέπει προς τα κάτω.\nΠως να κοιτάξεις προς τα πάνω; Ποιός είναι ο τρόπος; Πρέπει να έχεις ακούσει ότι στο διαλογισμό τα μάτια πρέπει να κοιτάζουν προς τα πάνω, στο άτζνα τσάκρα, στο έκτο κέντρο. Τα μάτια πρέπει να επικεντρώνονται προς τα πάνω, σαν να πρόκειται να δεις το κρανίο σου από μέσα. Τα μάτια είναι απλώς συμβολικά.\nΤο αληθινό ζήτημα είναι η όραση. Η όραση μας, η ικανότητα μας να βλέπουμε, σχετίζεται με τα μάτια, οπότε τα μάτια γίνονται το μέσο με το οποίο συμβαίνει ακόμα και η εσωτερική όραση. Αν στρέψεις τα μάτια σου προς τα πάνω, τότε η όραση σου πηγαίνει κι αυτή προς τα πάνω.\nΗ Ράτζα Γιόγκα αρχίζει με το τέταρτο σώμα. Μόνο η Χάθα Γιόγκα αρχίζει με το πρώτο σώμα. Άλλα είδη της Γιόγκας αρχίζουν από κάπου αλλού. Η Θεοσοφία αρχίζει από το δεύτερο σώμα και άλλα συστήματα αρχίζουν από το τρίτο.\nΌσο ο πολιτισμός προχωράει προς το τέταρτο σώμα, πολλοί άνθρωποι θα είναι σε θέση να ξεκινήσουν από εκεί. Μόνο όμως αν έχουν δουλέψει μέσα από τα τρία κατώτερα σώματα στις προηγούμενες ζωές τους, μπορεί να χρησιμοποιηθεί το τέταρτο.\n[Εκείνοι που έχουν μελετήσεις τη Ράτζα Γιόγκα από τα κείμενα ή από τους δάσκαλους, χωρίς να γνωρίζουν αν έχουν δουλέψει με τα τρία κατώτερα σώματα τους, είναι αναπόφευκτο να απογοητευθούν, να βγουν από τις ψευδαισθήσεις τους, επειδή κανένας δεν μπορεί να αρχίσει από το τέταρτο. Πρέπει να διασχίσεις πρώτα τα τρία. Μόνο τότε μπορεί να έρθει το τέταρτο.\nΤο τέταρτο είναι το τελευταίο σώμα από το οποίο μπορείς να αρχίσεις. Αυτά είναι τα τέσσερα είδη της Γιόγκας. Η Χάθα Γιόγκα για το πρώτο σώμα, η Μάντρα Γιόγκα για το δεύτερο, η Μπάκτι Γιόγκα για το τρίτο και η Ράτζα Γιόγκα για το τέταρτο.]\nΤην αρχαία εποχή, όλοι έπρεπε να ξεκινούν από το πρώτο σώμα. Τώρα όμως υπάρχουν πάρα πολλά είδη ανθρώπων. Άλλος έχει δουλέψει μέχρι το δεύτερο σώμα σε προηγούμενη ζωή, άλλος μέχρι το τρίτο και πάει λέγοντας. Σε ότι αφορά όμως τα όνειρα, πρέπει κανείς να ξεκινά από το πρώτο σώμα. Μόνο τότε μπορείς να γνωρίσεις όλη τους την έκταση, όλο τους το φάσμα.\nΈτσι, στο τέταρτο σώμα, η συνειδητότητα σου πρέπει να γίνει φωτιά, να πηγαίνει προς τα πάνω. Υπάρχουν πολλοί τρόποι για να το διαπιστώσεις αυτό.\nΓια παράδειγμα, αν ο νους ρέει προς το σεξ, είναι σαν νερό που ρέει προς τα κάτω, επειδή το κέντρο του σεξ είναι προς τα κάτω. Στο τέταρτο σώμα, πρέπει κανείς να αρχίσει οδηγώντας τα μάτια προς τα πάνω, όχι προς τα κάτω.\nαν η συνειδητότητα οδηγείται προς τα πάνω, πρέπει να αρχίζει από το κέντρο που βρίσκεται πάνω από τα μάτια. Υπάρχει μόνο ένα κέντρο πάνω από τα μάτια, από όπου η κίνηση μπορεί να είναι προς τα πάνω -το άτζνα τσάκρα. Τώρα τα δύο μάτια πρέπει να κοιτάζουν προς τα πάνω, προς το τρίτο μάτι.\nΤο τρίτο μάτι το θυμούνται με πολλούς τρόπους.\nΣτην Ινδία, η διάκριση ανάμεσα σε μια παρθένα και σε μια παντρεμένη γυναίκα γίνεται με ένα χρωματιστό σημάδι στο τρίτο μάτι της παντρεμένης. Η παρθένα είναι αναπόφευκτο να κοιτάζει προς τα κάτω, προς το κέντρο του σεξ. Τη στιγμή όμως που παντρεύεται, αρχίζει να κοιτάζει προς τα πάνω.\nΤο σεξ πρέπει να πάει πέρα από τη σεξουαλικότητα.\nΓια να τη βοηθήσουν να θυμάται να κοιτάζει προς τα πάνω, χρησιμοποείται πάνω στο τρίτο μάτι ένα χρωματιστό σημάδι το τιλάκ.\nΣημάδια τιλάκ χρησιμοποιούνται και στο μέτωπο άλλων ανθρώπων -σε σαννυάσιν, σε πιστούς- διάφορα είδη τιλάκ. Μπορεί ακόμη να χρησιμοποιούν κρέμα από σανταλόξυλο.\nΤη στιγμή που τα μάτια σου κοιτάζουν προς τα πάνω, προς το τρίτο μάτι, δημιουργείται μια μεγάλη φωτιά σ' αυτό το κέντρο. Υπάρχει μια αίσθηση καψίματος. Το τρίτο μάτι αρχίζει να ανοίγει και πρέπει να κρατηθεί δροσερό.\nΈτσι, στην Ινδία χρησιμοποιούν σανταλόξυλο. Δεν είναι απλώς δροσερό, αλλά έχει κι ένα ιδιαίτερο άρωμα, που συνδέεται με το τρίτο σώμα και την υπέρβασή του. Η δροσιά του αρώματος και το ιδιαίτερο σημείο στο οποίο τοποθετείται, γίνεται ενθύμηση του τρίτου ματιού και έλξη προς τα πάνω.\nΑν κλείσεις τα μάτια σου και βάλω το δάχτυλο μου πάνω στο τρίτο μάτι σου, αν και στην πραγματικότητα δεν αγγίζω το ίδιο το τρίτο μάτι, εσύ όμως αρχίζεις να το νιώθεις. Ακόμα και μόνο τόση πίεση είναι αρκετή -ακόμα κι ένα ανεπαίσθητο άγγιγμα.\nΈτσι λοιπόν, το άρωμα, το απαλό άγγιγμα του και το δρόσισμα του είναι αρκετά. Τότε, η προσοχή ρέει πάντοτε από τα μάτια σου προς το τρίτο μάτι.\nΓια να διασχίσεις λοιπόν το τέταρτο σώμα, υπάρχει μόνο μία τεχνική, μία μέθοδος κι αυτή είναι το να κοιτάζεις προς τα πάνω.\nτο σιρσχασάν, η στάση της Γιόγκας με το κεφάλι στο έδαφος για να το κάνει αυτό, επειδή συνήθως τα μάτια μας κοιτάζουν προς τα κάτω. Τώρα όμως, το κάτω είναι πάνω. Η προς τα κάτω ροή της ενέργειας σου θα αντιστραφεί τώρα σε ροή προς τα πάνω.\nΣτο διαλογισμό, μερικοί άνθρωποι, ακόμη και χωρίς να το γνωρίζουν αυτό, παίρνουν αυτή τη στάση, επειδή έχει αλλάξει η ροή της ενέργειας. Ο νους τους είναι τόσο προγραμματισμένος με τη ροή προς τα κάτω, που όταν η ενέργεια αλλάζει κατεύθυνση, νιώθουν άβολα.\nΌταν στέκονται στο κεφάλι τους, νιώθουν και πάλι βολικά, επειδή η ροή της ενέργειας γίνεται και πάλι προς τα κάτω. στην πραγματικότητα όμως, δεν κινείται προς τα κάτω. Σε σχέση με τα κέντρα σου, με τα τσάκρας σου, η ενέργεια θα εξακολουθεί να ρέει προς τα πάνω.\nΤο σιρσχασάν λοιπόν έχει χρησιμοποιηθεί ως μέθοδος για να σε πάρει από το τέταρτο σώμα στο πέμπτο.\nαυτό που είναι βασικό να θυμάσαι είναι να κοιτάζεις προς τα πάνω. Αυτό μπορεί να γίνει με το τρατάκ: Κοιτάζεις ένα σταθερό αντικείμενο -συγκεντρώνεσαι στον ήλιο ή σε οποιοδήποτε αντικείμενο. Είναι όμως καλύτερο να το κάνεις προς τα μέσα. Απλώς κλείσε τα μάτια !\nΠρώτα όμως πρέπει να διασχίσεις το πρώτο σώμα. Μόνο τότε μπορεί να σε βοηθήσει, αλλιώς όχι. Διαφορετικά, μπορεί να προκαλέσει κάθε είδους νοητικές ασθένειες, επειδή θα κομματιαστεί ολόκληρη η προσαρμογή του συστήματος.\nΤα τέσσερα σώματα κοιτάζουν προς τα κάτω και με τον εσωτερικό σου νου κοιτάζεις προς τα πάνω. Τότε, υπάρχει κάθε πιθανότητα ότι το αποτέλεσμα θα είναι η σχιζοφρένεια.\nΓια μένα, η σχιζοφρένεια είναι το αποτέλεσμα ενός τέτοιου πράγματος. Γι αυτό η συνηθισμένη ψυχολογία δεν μπορεί να μπει βαθιά μέσα στη σχιζοφρένεια.\nΟ σχιζοφρενικός νους δουλεύει ταυτόχρονα σε αντίθετες κατευθύνσεις. Στέκεται απ' έξω και κοιτάζει προς τα μέσα. Στέκεται απ' έξω και κοιτάζει προς τα πάνω.\nΟλόκληρο το σύστημα σου πρέπει να βρίσκεται σε αρμονία. Αν δεν έχεις γνωρίσει το φυσικό σου σώμα από μέσα, τότε η συνειδητότητα σου πρέπει να κοιτάζει προς τα κάτω. Αυτό θα είναι υγιές. Η προσαρμογή είναι σωστή.\nΔεν πρέπει ποτέ να επιχειρήσεις να στρέψεις προς τα πάνω το νου που κινείται προς τα έξω, γιατί το αποτέλεσμα θα είναι η σχιζοφρένεια.\nΟι πολιτισμοί μας, οι θρησκείες μας έχουν υπάρξει η βασική αιτία του διχασμού της ανθρώπινης προσωπικότητας. Δεν έχουν ασχοληθεί με τη συνολική αρμονία.\nΥπάρχουν δάσκαλοι, που διδάσκουν στους ανθρώπους μεθόδους για να κινηθούν προς τα πάνω, όταν αυτοί οι άνθρωποι δεν βρίσκονται καν μέσα στο φυσικό σώμα τους. Η μέθοδος αρχίζει να δουλεύει κι ένα κομμάτι του ανθρώπου παραμένει έξω από το σώμα του, ενώ ένα άλλο κομμάτι κινείται προς τα πάνω. Θα γίνει δύο άνθρωποι -άλλοτε ο ένας και άλλοτε ο άλλος- Δόκτωρ Τζέκυλ και Μίστερ Χάιντ.\nυπάρχει κάθε πιθανότητα ότι ο άνθρωπος μπορεί να γίνει επτά άνθρωποι ταυτόχρονα. Τότε ο κατακερματισμός είναι ολοκληρωτικός. Έχει γίνει επτά διαφορετικές ενέργειες.\nΈνα κομμάτι του κινείται προς τα κάτω, προσκολλημένο στο πρώτο σώμα, ένα άλλο κομμάτι πηγαίνει προς τα πάνω, ένα άλλο πηγαίνει κάπου αλλού. Δεν έχει κανένα κέντρο μέσα του.\nΟ Γκουρτζίεφ συνήθιζε να λέει ότι κάθε άνθρωπος είναι σαν σπίτι που ο κύριος απουσιάζει και κάθε υπηρέτης ισχυρίζεται ότι εκείνος είναι ο κύριος. Και κανένας δεν μπορεί να το αρνηθεί, επειδή ο ίδιος ο κύριος απουσιάζει. Όταν έρχεται οποιοσδήποτε στο σπίτι και χτυπάει την πόρτα, ο υπηρέτης που βρίσκεται πιο κοντά στην πόρτα γίνεται κύριος. Την επόμενη στιγμή, ανοίγει την πόρτα ένας άλλος υπηρέτης και ισχυρίζεται ότι αυτός είναι ο κύριος.\nΟ σχιζοφρενής δεν έχει κανένα κέντρο. Και είμαστε όλοι έτσι! Έχουμε προσαρμόσει τον εαυτό μας στην κοινωνία κι αυτό είναι όλο. Η διαφορά βρίσκεται μόνο στους βαθμούς.\nΟ κύριος είναι απών ή κοιμάται και κάθε κομμάτι μας ισχυρίζεται ότι εκείνος είναι ο κύριος.\nΌταν βρίσκεται εκεί η ορμή του σεξ γίνεται ο κύριος. Θα αρνηθεί την οικογένεια σου, θα αρνηθεί τη θρησκεία σου, θα αρνηθεί την ηθική σου και το σεξ γίνεται ο απόλυτος κύριος του σπιτιού.\nΗ λογική κάνει έφοδο και λέει: "εγώ είμαι ο κύριος." Τώρα η λογική θα διεκδικήσει ολόκληρο το σπίτι και θα αρνηθεί να δώσει στέγη στο σεξ.\nΟ καθένας διεκδικεί ολόκληρο το σπίτι. Όταν βρίσκεται εκεί ο θυμός, αυτός γίνεται ο κύριος. Τώρα δεν υπάρχει καμία λογική, καμία συνειδητότητα. Τίποτε άλλο δεν μπορεί να εμποδίσει το θυμό. Εξαιτίας αυτού, δεν μπορούμε να καταλάβουμε τους άλλους.\nΟ άνθρωπος που ήταν τρυφερός, γεμάτος αγάπη, θυμώνει και ξαφνικά δεν υπάρχει αγάπη. Τώρα νιώθουμε αμηχανία και δεν μπορούμε να καταλάβουμε αν ο άλλος αγαπάει ή όχι.\nΗ αγάπη ήταν απλώς ένας υπηρέτης και ο θυμός είναι επίσης ένας υπηρέτης. Ο κύριος απουσιάζει. Γι αυτό δεν μπορείς συνήθως να βασιστείς σε κανέναν άλλο. Δεν είναι κύριος του εαυτού του κι έχει αναλάβει οποιοσδήποτε υπηρέτης. Δεν είναι ένα, δεν είναι μία ενότητα.\nΑυτό που λέω είναι ότι δεν πρέπει κανείς να πειραματίζεται με τεχνικές που στρέφουν το βλέμμα προς τα πάνω, πριν διασχίσει τα πρώτα τέσσερα σώματα. Αλλιώς, θα προκληθεί διχασμός, που θα είναι ανέφικτο να γεφυρωθεί και πρέπει κανείς να περιμένει μέχρι την επόμενη ζωή, για να ξαναρχίσει.\nείναι προτιμότερο να ασκείσαι σε τεχνικές που ξεκινούν από την αρχή. Αν έχεις περάσει τα πρώτα τρία σώματα σου σε προηγούμενες γεννήσεις, τότε θα τα περάσεις και πάλι, μέσα σε μια στιγμή. Δεν θα υπάρχει καμία δυσκολία.\nΓνωρίζεις την περιοχή, γνωρίζεις το δρόμο. Έρχονται μπροστά σου μέσα σε μια στιγμή. Τα αναγνωρίζεις και τα περνάς. Τότε, πηγαίνεις πιο πέρα. Έτσι λοιπόν, πάντοτε επιμένω να αρχίζετε από το πρώτο σώμα. Όλοι σας!\nΤο να κινηθείς πέρα από το τέταρτο σώμα είναι το σημαντικότερο πράγμα. Μέχρι το τέταρτο σώμα, είσαι άνθρωπος. Τώρα γίνεσαι υπεράνθρωπος. το πρώτο σώμα, είσαι απλώς ένα ζώο. Μόνο στο δεύτερο σώμα εμφανίζεται η ανθρώπινη φύση. Και μόνο στο τέταρτο, ανθίζει εντελώς.\nΟ πολιτισμός δεν έχει πάει ποτέ πέρα από το τέταρτο. Το πέρα από το τέταρτο είναι πέρα από το ανθρώπινο. Δεν μπορούμε να κατατάξουμε τον Χριστό στα ανθρώπινα όντα. Ο Βούδας, ο Μαχαβίρας, ο Κρίσνα είναι πέρα από το ανθρώπινο. Αυτοί είναι υπεράνθρωποι.\nΗ ενατένιση προς τα πάνω είναι ένα άλμα από το τέταρτο σώμα. Όταν κοιτάζω το πρώτο σώμα μου απ' έξω, είμαι απλώς ένα ζώο, με τη δυνατότητα να γίνω άνθρωπος.\nη μόνη διαφορά είναι ότι εγώ μπορώ να γίνω άνθρωπος και το ζώο δεν μπορεί. Και οι δύο είμαστε κάτω από το ανθρώπινο, υπάνθρωποι, εγώ όμως έχω τη δυνατότητα να πάω πιο πέρα. Και από το δεύτερο σώμα και πάνω, αρχίζει να συμβαίνει το άνθισμα της ανθρώπινης ύπαρξης. Ακόμα και αυτός που βρίσκεται στο τέταρτο σώμα, μας φαίνεται υπεράνθρωπος.\nΟ Αϊνστάιν ή ο Βολτέρος μοιάζουν υπεράνθρωποι, όμως δεν είναι. Είναι το πλήρες άνθισμα της ανθρώπινης ύπαρξης κι εμείς είμαστε κάτω από τον άνθρωπο, οπότε εκείνοι βρίσκονται πάνω από μας.\nΔεν είναι όμως πάνω από το ανθρώπινο. Μόνο ένας Βούδας, ένας Χριστός ή ένας Ζαρατούστρας είναι περισσότερο από το ανθρώπινο. Κοιτάζοντας όμως προς τα πάνω, ανεβάζοντας τη συνειδητότητα τους πάνω από το τέταρτο σώμα, έχουν διασχίσει το όριο του νου. Έχουν υπερβεί το νοητικό σώμα.\nΥπάρχουν παραβολές που αξίζουν την κατανόησή μας. Ο Μωάμεθ, κοιτάζοντας προς τα πάνω, λέει ότι του έχει έρθει κάτι από πάνω. Εμείς ερμηνεύουμε αυτό το "από πάνω" γεωγραφικά, οπότε ο ουρανός γίνεται η κατοικία των θεών. Για μας, το "από πάνω" σημαίνει τον ουρανό και το "από κάτω" σημαίνει το επίπεδο κάτω από τη γη.\nΑν όμως το ερμηνεύσουμε μ' αυτόν τον τρόπο, τότε το σύμβολο δεν έχει γίνει κατανοητό. Όταν ο Μωάμεθ κοιτάζει προς τα πάνω, δεν κοιτάζει προς τον ουρανό, κοιτάζει προς το άτζνα τσάκρα, στο έκτο τσάκρα. Όταν λέει ότι του έχει έρθει κάτι από πάνω, η αίσθηση του είναι σωστή. Αυτό το "πάνω" όμως έχει διαφορετικό νόημα για μας.\nΣε όλες τις εικόνες, ο Ζαρατούστρας κοιτάζει προς τα πάνω. Τα μάτια του δεν κοιτάζουν ποτέ προς τα κάτω.\nΌταν είδε για πρώτη φορά το θεϊκό, κοίταζε προς τα πάνω. Το θεϊκό ήρθε σ' εκείνον σαν φωτιά. Γι αυτό οι Πέρσες υπήρξαν λάτρεις της φωτιάς. Αυτή η αίσθηση της φωτιάς έρχεται από το άτζνα τσάκρα.\nΌταν κοιτάζεις προς τα πάνω, το σημείο δίνει μια φλογισμένη αίσθηση, σαν να καίγονται τα πάντα. Εξαιτίας αυτού του καψίματος, μεταμορφώνεσαι. Το κατώτερο ον καίγεται, παύει να υπάρχει και γεννιέται το ανώτερο ον. Αυτό είναι το νόημα του "να περάσεις μέσα από τη φωτιά".\nΜετά το πέμπτο σώμα, κινείσαι σε ένα ακόμα κόσμο, σε μια άλλη διάσταση. Από το πρώτο σώμα μέχρι το τέταρτο σώμα, η κίνηση είναι απ΄έξω προς τα μέσα.\nΑπό το τέταρτο στο πέμπτο, η κίνηση είναι από κάτω προς τα πάνω. Από το πέμπτο σώμα, είναι από το εγώ στο μη εγώ. Τώρα το ζήτημα είναι αν υπάρχει κέντρο ή όχι.\nΜέχρι το πέμπτο, κανένας δεν έχει κέντρο. Είναι διχασμένος σε πολλά κομμάτια. Μόνο στο πέμπτο σώμα υπάρχει κέντρο, υπάρχει ενότητα. Το κέντρο όμως γίνεται το εγώ.\nΤώρα, αυτό το κέντρο θα είναι εμπόδιο για την παραπέρα πρόοδο. Πρέπει να αφήσεις κάθε γέφυρα που πέρασες. Ήταν χρήσιμο που την πέρασες, θα γίνει όμως εμπόδιο, αν προσκοληθείς σ' αυτήν.\nΜέχρι το πέμπτο σώμα, το κέντρο πρέπει να δημιουργηθεί. Ο Γκουρτζίεφ ονομάζει αυτό το κέντρο αποκρυστάλλωση του εγώ. Τώρα όμως, για την παραπέρα πρόοδο, αυτή η αποκρυστάλλωση πρέπει να χαθεί και πάλι, να χαθεί μέσα στο κενό, μέσα στο σύμπαν.\nΜόνο εκείνος που έχει, μπορεί να χάσει, οπότε το να μιλάμε για μη εγώ πριν από το πέμπτο σώμα είναι ανοησία, είναι παράλογο.\nΕσύ δεν έχεις εγώ, πώς λοιπόν μπορείς να το χάσεις; Ή μπορείς να πεις πολλά εγώ. Κάθε υπηρέτης έχει ένα εγώ. Είσαι πολλαπλός εγωιστής, είσαι πολλαπλή προσωπικότητα, μα δεν είσαι ένα ενοποιημένο εγώ.\nΔεν μπορείς να χάσεις το εγώ, επειδή δεν το έχεις.\nΈνας πλούσιος μπορεί να απαρνηθεί τα πλούτη του, όχι όμως ο φτωχός. Ο φτωχός δεν έχει τίποτα να απαρνηθεί, τίποτα να χάσει. Υπάρχουν όμως φτωχοί που σκέφτονται την απάρνηση.\nΟ πλούσιος φοβάται την απάρνηση, επειδή έχει κάτι να χάσει, ο φτωχός όμως είναι πάντοτε έτοιμος να απαρνηθεί. Είναι έτοιμος μα δεν έχει τίποτα να απαρνηθεί.\nΤο πέμπτο σώμα είναι η κορυφή της ατομικότητας, η κορυφή της αγάπης, της συμπόνιας, του κάθε τι που αξίζει. Τα αγκάθια έχουν χαθεί. Τώρα, πρέπει να χαθεί και το λουλούδι. Τότε, θα υπάρχει απλώς το άρωμα, όχι το λουλούδι.\nΤο έκτο είναι ο κόσμος του αρώματος, του συμπαντικού αρώματος. Δεν υπάρχει κανένα λουλούδι, δεν υπάρχει κανένα κέντρο. Υπάρχει περιφέρεια, μα δεν υπάρχει κέντρο.\nΜπορείς να πεις ότι το κάθε τι έχει γίνει κέντρο ή ότι τώρα δεν υπάρχει κέντρο. Υπάρχει μόνο μια διάχυτη αίσθηση. Δεν υπάρχει ούτε διχασμός ούτε διαχωρισμός. Δεν υπάρχει ούτε καν ο διαχωρισμός του ατόμου σε ''εγώ'' και ''μη εγώ'' σε ''εγώ'' και ''ο άλλος''. Δεν υπάρχει απολύτως κανένας διαχωρισμός.\nΈτσι, το άτομο μπορεί να χαθεί με δύο τρόπους. Ο ένας είναι ο σχιζοφρενικός -το να διχαστεί σε πολλές υπό-προσωπικότητες. Κι ο άλλος είναι ο συμπαντικός -το να χαθεί μέσα στο υπέρτατο, να χαθεί μέσα στο μεγαλύτερο, στο μέγιστο, στο μπράχμα, να χαθεί μέσα στο άπειρο. Τώρα, το λουλούδι δεν υπάρχει, υπάρχει όμως το άρωμα.\nΕίναι και το λουλούδι ενόχληση, όταν όμως υπάρχει μόνο το άρωμα, τότε είναι τέλειο. Τώρα δεν υπάρχει καμία πηγή, οπότε δεν μπορεί να πεθάνει. Είναι αθάνατο.\nΤο κάθε τι που έχει μια πηγή, θα πεθάνει. Τώρα όμως το λουλούδι δεν υπάρχει, οπότε δεν υπάρχει καμία πηγή. Το άρωμα είναι αναίτιο, οπότε δεν υπάρχει ούτε θάνατος ούτε όριο σ' αυτό.\nΤο λουλούδι έχει όρια. Το άρωμα είναι απεριόριστο. Δεν υπάρχει κανένας φραγμός για το άρωμα. Συνεχίζεται και συνεχίζεται και πηγαίνει παραπέρα.\nΈτσι, από το πέμπτο σώμα, το ζήτημα δεν είναι το πάνω, το κάτω, το μέσα, το έξω. Το ζήτημα είναι αν είσαι με ή χωρίς εγώ. Και από όλα τα πράγματα, το εγώ είναι το πιο δύσκολο να χαθεί. Το εγώ δεν είναι πρόβλημα μέχρι το πέμπτο σώμα, επειδή η πρόοδος ικανοποιεί το εγώ. Κανένας δεν θέλει να είναι σχιζοφρενής. Όλοι θα προτιμούσαν να έχουν μια αποκρυσταλλωμένη προσωπικότητα. Έτσι, κάθε αναζητητής μπορεί να προχωρήσει μέχρι το πέμπτο σώμα.\nΔεν υπάρχει καμία μέθοδος για να προχωρήσεις πέρα από το πέμπτο σώμα, επειδή κάθε είδους μέθοδος πηγαίνει αναπόφευκτα μαζί με το εγώ. Τη στιγμή που χρησιμοποιείς μια μέθοδο, το εγώ δυναμώνει.\nΈτσι, εκείνοι που ασχολούνται με το πέρασμα πέρα από το πέμπτο, μιλούν για μη μέθοδο, μιλούν για να μη τεχνική. Τώρα δεν υπάρχει πως. Από το πέμπτο σώμα, δεν υπάρχει εφικτή μέθοδος. Μπορείς να χρησιμοποιήσεις μέθοδο μέχρι το πέμπτο, ύστερα όμως καμία μέθοδος δεν θα είναι χρήσιμη, επειδή πρέπει να χαθεί ο χρήστης.\nΑν χρησιμοποιείς οτιδήποτε, ο χρήστης δυναμώνει. Το εγώ του θα αποκρυσταλλώνεται διαρκώς. Θα γίνει ένας πυρήνας αποκρυστάλλωσης.\nΓι αυτό, εκείνοι που έχουν παραμείνει στο πέμπτο σώμα λένε ότι υπάρχουν άπειρες ψυχές, άπειρα πνεύματα. Θεωρούν ότι κάθε πνεύμα είναι ένα άτομο. Δεν μπορούν να συναντηθούν δύο άτομα. Δεν έχουν ούτε πόρτες ούτε παράθυρα. Είναι κλειστά σε οτιδήποτε έξω από τον εαυτό τους.\nΤο εγώ δεν έχει παράθυρα. Μπορείς να χρησιμοποιήσεις μια λέξη του Λάιμπνιτς: μονάδες. Εκείνοι που παραμένουν στο πέμπτο σώμα γίνονται μονάδες, άτομα χωρίς παράθυρα. Τώρα είσαι μόνος και μόνος και μόνος...\nΑυτή όμως η αποκρυστάλλωση του εγώ πρέπει να χαθεί. Πώς να τη χάσεις, όταν δεν υπάρχει καμία μέθοδος; Πώς να πας πιο πέρα, όταν δεν υπάρχει μονοπάτι; Πώς να ξεφύγεις από εκεί; Δεν υπάρχει καμία πόρτα.\nΟι μοναχοί του Ζεν μιλούν για την πύλη χωρίς πύλη. Τώρα δεν υπάρχει καμία πύλη κι όμως πρέπει κανείς να πάει πιο πέρα.\nΤι να κάνεις λοιπόν; Το πρώτο πράγμα: Μην ταυτίζεσαι μ' αυτή την αποκρυστάλλωση. Απλώς έχε επίγνωση αυτού του κλειστού σπιτιού του ''εγώ''. Απλώς συνειδητοποίησέ το. Μην κάνεις τίποτα γι αυτό. Και υπάρχει μια έκρηξη! Θα είσαι πιο πέρα.\nΣτο Ζεν, υπάρχει μια παραβολή:\nΤο αυγό μιας χήνας τοποθετείται μέσα σε ένα μπουκάλι. Η χήνα βγαίνει από το αυγό κι αρχίζει να μεγαλώνει, όμως το στόμιο του μπουκαλιού είναι τόσο μικρό, που η χήνα δεν μπορεί να βγει έξω από το μπουκάλι.\nΜεγαλώνει ολοένα και περισσότερο και το μπουκάλι γίνεται πολύ μικρό για να ζήσει μέσα του. Τώρα πρέπει είτε να καταστραφεί το μπουκάλι για να σωθεί η χήνα είτε η χήνα θα πεθάνει.\nΟι αναζητητές ρωτούν: "Τί πρέπει να γίνει;" Εμείς δεν θέλουμε να χάσουμε τίποτα από τα δύο. Πρέπει να σωθεί και η χήνα και το μπουκάλι. Τί να γίνει λοιπόν;"\nΑυτή είναι η ερώτηση το πέμπτου σώματος. Όταν δεν υπάρχει διέξοδος και η χήνα μεγαλώνει, όταν η αποκρυστάλλωση έχει εδραιωθεί, τώρα τι κάνεις;\nΟ αναζητητής πηγαίνει στο δωμάτιο του, κλείνει την πόρτα και προσπαθεί να βρει απάντηση στο γρίφο. Τι μπορεί να γίνει; Μόνο δύο πράγματα φαίνονται εφικτά: Είτε να σπάσει το μπουκάλι και να σώσει τη χήνα είτε να αφήσει τη χήνα να πεθάνει και να σώσει το μπουκάλι.\nΟ διαλογιστής σπάει το κεφάλι του. Κάτι σκέφτεται, ύστερα όμως το ανακαλεί, επειδή δεν υπάρχει τρόπος να το κάνει. Ο δάσκαλος τον στέλνει να σκεφτεί περισσότερο.\nΠολλές μέρες και πολλές νύχτες, ο αναζητητής εξακολουθεί να σκέφτεται, μα δεν υπάρχει τρόπος να το κάνει. Τελικά, έρχεται μια στιγμή, που η σκέψη σταματάει. Τρέχει έξω φωνάζοντας: "Εύρηκα! Η χήνα είναι έξω!" Ο δάσκαλος δεν ρωτάει ποτέ πώς, επειδή το όλο πράγμα είναι απλώς μια ανοησία.\nΈτσι, για να κινηθείς από το πέμπτο σώμα, το πρόβλημα γίνεται ένα κόαν του Ζεν. Πρέπει κανείς μα έχει επίγνωση της αποκρυστάλλωσης. Και η χήνα είναι έξω! Έρχεται μια στιγμή που είσαι έξω. Δεν υπάρχει κανένα "εγώ. Η αποκρυστάλλωση έχει επιτευχθεί κι έχει χαθεί.\nΓια το πέμπτο, ήταν ουσιώδης η αποκρυστάλλωση -το κέντρο, το εγώ. Ήταν απαραίτητο σαν γέφυρα, αλλιώς το πέμπτο σώμα δεν μπορούσε να διαπεραστεί. Τώρα όμως δεν χρειάζεται πια.\nΥπάρχουν άνθρωποι που έχουν φτάσει στο πέμπτο, χωρίς να περάσουν από το τέταρτο. Ο άνθρωπος που έχει πολλά πλούτη έχει φτάσει στο πέμπτο, έχει αποκρυσταλλωθεί με ένα τρόπο. Ο Χίτλερ, ο Μουσολίνι είναι αποκρυσταλλωμένοι με ένα τρόπο. Η αποκρυστάλλωση όμως βρίσκεται στο πέμπτο σώμα.\nΑν τα τέσσερα κατώτερα σώματα δεν βρίσκονται σε συμφωνία με το πέμπτο σώμα, τότε η αποκρυστάλλωση γίνεται αρρώστια. Ο Μαχαβίρας και ο Βούδας είναι κι αυτοί αποκρυσταλλωμένοι, η αποκρυστάλλωση τους όμως είναι διαφορετική.\nΌλοι μας λαχταράμε να εκπληρώσουμε το εγώ, εξαιτίας μιας βαθιάς εσωτερικής ανάγκης να φτάσουμε στο πέμπτο σώμα. Αν όμως διαλέξουμε ένα σύντομο δρόμο, τότε στο τέλος θα χαθούμε. Ο συντομότερος δρόμος είναι μέσα από τα πλούτη, τη δύναμη, την πολιτική.\nΤο εγώ μπορεί να επιτευχθεί, αυτή όμως είναι ψεύτικη αποκρυστάλλωση. Δεν βρίσκεται σε συμφωνία με ολόκληρη την προσωπικότητα σου. Είναι σαν κάλος, που σχηματίζεται πάνω στο πόδι σου και αποκρυσταλλώνεται. Είναι μια ψεύτικη αποκρυστάλλωση, μια αφύσικη ανάπτυξη, μια αρρώστια.\nΑν η χήνα βρίσκεται έξω από το πέμπτο, βρίσκεσαι μέσα στο έκτο. Από το πέμπτο στο έκτο, βρίσκεται ο κόσμος του μυστηρίου.\nΜέχρι το πέμπτο, μπορεί να χρησιμοποιηθεί μια επιστημονική μέθοδος, οπότε η Γιόγκα μπορεί να βοηθήσει πολύ. Μετά από αυτό όμως, δεν έχει κανένα νόημα, επειδή η Γιόγκα είναι μια μέθοδος, μια επιστημονική τεχνική.\nΣτο πέμπτο, το Ζεν μπορεί να βοηθήσει πολύ. Είναι μια μέθοδος για να πας από το πέμπτο στο έκτο. Το Ζεν άνθισε στην Ιαπωνία, άρχισε όμως στην Ινδία. Οι ρίζες του έρχονται από τη γιόγκα. Το άνθισμα της Γιόγκας είναι το Ζεν.\nΤο Ζεν ασκεί μεγάλη γοητεία στη Δύση επειδή, με μια έννοια, το δυτικό εγώ είναι αποκρυσταλλωμένο.\nΟι δυτικοί είναι κύριοι του κόσμου. Έχουν τα πάντα. Το εγώ όμως έχει αποκρυσταλλωθεί μέσα από λανθασμένη διαδικασία. Δεν έχει αναπτυχθεί μέσα από την υπέρβαση των τεσσάρων σωμάτων.\nΈτσι, το Ζεν έγινε γοητευτικό στη Δύση, δεν θα βοηθήσει όμως, επειδή η αποκρυστάλλωση είναι λανθασμένη.\nΟ Γκουρτζίεφ μπορεί να βοηθήσει πολύ περισσότερο τη Δύση, επειδή δουλεύει από το πρώτο σώμα μέχρι το πέμπτο. Δεν μπορεί να βοηθήσει πέρα από το πέμπτο -μόνο μέχρι το πέμπτο, μέχρι την αποκρυστάλλωση. Μέσα από τις τεχνικές του, μπορείς να πετύχεις τη σωστή αποκρυστάλλωση.\nΤο Ζεν έχει απλώς ενθουσιάσει στη Δύση, επειδή δεν έχει ρίζες εκεί. Αναπτύχθηκε στην Ανατολή, μέσα από μια πολύ μεγάλη διαδικασία, αρχίζοντας με τη Χάθα Γιόγκα και φτάνοντας στο αποκορύφωμα με τον Βούδα. Χιλιάδες χιλιάδων χρόνια ταπεινοφροσύνης -όχι του εγώ, αλλά της παθητικότητας, όχι της θετικής πράξης, αλλά της δεκτικότητας -μέσα από το θηλυκό νου, το δεκτικό νου.\nΗ Ανατολή υπήρξε πάντοτε θηλυκή, ενώ η Δύση είναι αντρική, επιθετική, θετική. Η Ανατολή υπήρξε ένα άνοιγμα, μια δεκτικότητα.\nΤο Ζεν μπόρεσε να βοηθήσει την Ανατολή, επειδή οι άλλες μέθοδοι, τα άλλα συστήματα δούλευαν στα τέσσερα κατώτερα σώματα. Αυτά τα τέσσερα σώματα έγιναν οι ρίζες και το Ζεν μπόρεσε να ανθίσει.\nΣήμερα, το Ζεν έχει σχεδόν χάσει το νόημα του στην Ιαπωνία. Ο λόγος είναι ότι η Ιαπωνία έχει γίνει εντελώς δυτική.\nΚάποτε, οι Ιάπωνες ήταν οι πιο ταπεινοί άνθρωποι στον κόσμο, τώρα όμως η ταπεινοφροσύνη τους είναι απλώς μια επίδειξη. Δεν είναι πια μέρος του βαθύτερου εσωτερικού τους πυρήνα.\nΈτσι, το Ζεν ξεριζώθηκε από την Ιαπωνία και τώρα είναι δημοφιλές στη Δύση. Αυτή η δημοτικότητα όμως είναι μόνο εξαιτίας της ψεύτικης αποκρυστάλλωσης του εγώ.\nΑπό το πέμπτο σώμα στο έκτο, το Ζεν μπορεί να βοηθήσει πολύ -μόνο τότε όμως- ούτε πριν ούτε μετά.\nΕίναι απολύτως άχρηστο για τα άλλα σώματα, ακόμη και επιζήμιο. Το να διδάσκονται μαθήματα του πανεπιστημίου στο δημοτικό, όχι μόνο δεν θα βοηθήσει, αλλά μπορεί να είναι και επιζήμιο.\nΑν το Ζεν χρησιμοποιηθεί πριν από το πέμπτο σώμα, μπορεί να βιώσεις σατόρι, μα δεν θα είναι σαμάντι. Το σατόρι είναι ψεύτικο σαμάντι. Είναι μια αναλαμπή.\nΣε ότι αφορά το τέταρτο σώμα, το νοητικό σώμα, το σατόρι θα σε κάνει πιο καλλιτεχνικό, πιο εστέτ. Θα δημιουργήσει μια αίσθηση ομορφιάς μέσα σου, θα δημιουργήσει μια αίσθηση ευεξίας. Δεν θα βοηθήσει όμως στην αποκρυστάλλωση. δεν θα σε βοηθήσει να κινηθείς από το τέταρτο σώμα στο πέμπτο.\nΜόνος πέρα από την αποκρυστάλλωση είναι χρήσιμο το Ζεν. Η χήνα είναι έξω από το μπουκάλι, χωρίς κανένα "πώς". Μόνο σ' αυτό το σημείο όμως μπορεί να εφαρμοστεί, όταν έχουν χρησιμοποιηθεί πολλές άλλες μέθοδοι.\nΈνας ζωγράφος μπορεί να ζωγραφίσει μα κλειστά μάτια. Μπορεί να ζωγραφίσει σαν παιχνίδι. Ένας ηθοποιός μπορεί να παίξει σαν να μην παίζει. Για την ακρίβεια, η ηθοποιία γίνεται τέλεια, μόνο όταν δεν φαίνεται σαν ηθοποιία. Έχουν περάσει όμως πολλά χρόνια κοπιαστικής άσκησης. Τώρα ο ηθοποιός είναι εντελώς άνετος, αυτή η άνεση όμως δεν έχει επιτευχθεί μέσα σε μια μέρα.\nΠερπατάμε χωρίς να ξέρουμε πως το κάνουμε. Αν κάποιος σε ρωτήσει πώς περπατάς, λες "Απλώς περπατάω. Δεν υπάρχει κανένα πώς." Το "πώς" όμως συμβαίνει όταν το παιδί αρχίζει να περπατάει. Μαθαίνει.\nΑν έλεγες στο παιδί ότι το περπάτημα δεν χρειάζεται καμία μέθοδο, "απλώς περπάτα", αυτό θα ήταν ανοησία. Το παιδί δεν θα το καταλάβαινε.\nΟ Κρισναμούρτι μιλάει μ' αυτό τον τρόπο. Μιλάει με ενήλικες που έχουν παιδικό νου και τους λέει: "Μπορείς να περπατήσεις. Απλώς περπάτα!" Οι άνθρωποι ακούν. Είναι γοητευμένοι: "Εύκολο! Περπατάς χωρίς καμία μέθοδο. Τότε, όλοι μπορούν να περπατήσουν."\nΟ Κρισναμούρτι επίσης έχει γοητεύσει τη Δύση, μόνο και μόνο γι αυτό. Αν κοιτάξεις τη Χάθα Γιόγκα ή τη Μάντρα Γιόγκα ή την Μπάκτι Γιόγκα ή τη Ράτζα Γιόγκα ή την Τάντρα, φαίνονται πολύ δύσκολες, πολύ κουραστικές πολύ χρονοβόρες.\nΧρειάζονται αιώνες δουλειάς, γεννήσεις επί γεννήσεων. Και οι άνθρωποι δεν μπορούν να περιμένουν.\nΠρέπει να υπάρχει ένας σύντομος δρόμος, κάτι ακαριαίο. Έτσι, ο Κρισναμούρτι τους γοητεύει. Λέει: "Απλώς περπάτα. Πήγαινε στο Θεό. Δεν υπάρχει καμία μέθοδος.\nΗ μη μέθοδος όμως είναι το πιο κουραστικό πράγμα. Το να δρας σαν μη δρας, το να μιλάς σαν να μη μιλάς, το να περπατάς χωρίς προσπάθεια, σαν να μην περπατάς, είναι βασισμένο σε μια εκτεταμένη προσπάθεια.\nΧρειάζεται κόπος και προσπάθεια. Αυτά όμως έχουν ένα όριο. Χρειάζονται μέχρι το πέμπτο σώμα, είναι άχρηστα όμως από το πέμπτο στο έκτο. Δεν θα πας πουθενά. Η χήνα δεν θα βγει ποτέ έξω.\nΑυτό είναι το πρόβλημα με τους Ινδούς γιόγκι. Τους είναι δύσκολο να διασχίσουν το πέμπτο, επειδή έχουν γοητευτεί από τη μέθοδο, έχουν υπνωτιστεί από τη μέθοδο. Πάντοτε δούλευαν με μέθοδο. Υπήρχε μια ξεκάθαρη επιστήμη μέχρι το πέμπτο και προόδευσαν με ευκολία.\nΉταν μια προσπάθεια και μπόρεσαν να την κάνουν! Δεν έχει σημασία πόση προσπάθεια χρειαζόταν, αυτό δεν τους ήταν πρόβλημα. Τώρα όμως, στο πέμπτο, πρέπει να περάσουν από τον κόσμο της μεθόδου, στον κόσμο της μη μεθόδου. Τώρα νιώθουν αμηχανία και σταματούν. Και το πέμπτο γίνεται το τέλος για πάρα πολλούς αναζητητές.\nΓι αυτό μιλούν για πέντε σώματα κι όχι για επτά.\nΕκείνοι που έχουν πάει μόνο μέχρι το πέμπτο, νομίζουν ότι αυτό είναι το τέλος. Δεν είναι το τέλος, είναι ένα καινούργιο ξεκίνημα. Τώρα πρέπει κανείς να κινηθεί από το ατομικό στο μη ατομικό. Το Ζεν ή μέθοδοι σαν το Ζεν, που γίνονται χωρίς προσπάθεια, μπορούν να βοηθήσουν.\nΖαζέν σημαίνει να κάθεσαι χωρίς να κάνεις τίποτα.\nΟ άνθρωπος που έχει κάνει πολλά δεν μπορεί να το συλλάβει αυτό. Απλώς να κάθεσαι και να μην κάνεις τίποτα; Αυτό είναι ασύλληπτο!\nΟ Γκάντι δεν μπορεί να το συλλάβει αυτό. Λέει: ¨Εγώ θα γνέθω την κλωστή μου. Θα περιστρέφω τον τροχό μου. Κάτι πρέπει να γίνει. Αυτή είναι η προσευχή μου, ο διαλογισμός μου."\nΗ μη δράση σημαίνει για κείνος να μην κάνεις τίποτα. Η μη δράση έχει το δικό της κόσμο, τη δική της ευδαιμονία, τη δική της διευθέτηση, αυτό όμως είναι από το πέμπτο σώμα στο έκτο. Δεν μπορεί να γίνει κατανοητό πριν από αυτό.\nΑπό το έκτο στο έβδομο, δεν υπάρχει ούτε καν η μη μέθοδος. Η μέθοδος έχει χαθεί στο πέμπτο και η μη μέθοδος έχει χαθεί στο έκτο. Μια μέρα, απλώς βρίσκεις ότι είσαι στο έβδομο. Ακόμα κι ο κόσμος έχει φύγει. Μόνο το τίποτα υπάρχει. Απλώς συμβαίνει. Είναι ένα συμβάν από το έκτο στο έβδομο -αναίτιο, άγνωστο.\nΜόνο όταν είναι αναίτιο, υπάρχει ασυνέχεια με ότι συνέβαινε προηγουμένως. Αν έχει αιτία, τότε υπάρχει συνέχεια και το είναι δεν μπορεί να χαθεί ούτε καν στο έβδομο.\nΤο έβδομο είναι απολύτως μη είναι -νιρβάνα, κενότητα, μη ύπαρξη.\nΔεν υπάρχει δυνατότητα καμίας συνέχειας στην κίνηση από την ύπαρξη στη μη ύπαρξη. Είναι απλώς ένα αναίτιο άλμα. Αν είχε αιτία, θα υπήρχε συνέχεια και θα ήταν σαν το έκτο σώμα.\nΗ κίνηση λοιπόν από το έκτο στο έβδομο δεν μπορεί καν να συζητηθεί. Είναι μια ασυνέχεια, ένα χάσμα. Κάτι υπήρχε και τώρα υπάρχει κάτι άλλο και δεν υπάρχει καμία σύνδεση ανάμεσα σ' αυτά τα δύο.\nΚάτι έχει πάψει και κάτι έχει έρθει. Δεν υπάρχει καμία σχέση ανάμεσα τους. Είναι σαν ένας επισκέπτης να έχει φύγει από τη μια πόρτα κι ένας άλλος επισκέπτης να έχει μπει από την άλλη πόρτα. Δεν υπάρχει καμία σχέση ανάμεσα στην αναχώρηση του ενός και στην άφιξη του άλλου.\nΤο έβδομο σώμα είναι το υπέρτατο, επειδή τώρα έχεις διασχίσει ακόμα και τον κόσμο της κατάπαυσης. Έχει πάει στην πρωταρχική πηγή, σ' αυτήν που υπήρχε πριν από τη δημιουργία και σ' αυτήν που θα υπάρχει μετά τον αφανισμό. Έχεις πάει στην πρωταρχική πηγή.\nΈτσι, από το έκτο στο έβδομο, δεν υπάρχει ούτε καν μέθοδος. Τίποτα δεν μπορεί να βοηθήσει. Το κάθε τι μπορεί να γίνει εμπόδιο. Από το συμπαντικό στο τίποτα είναι απλώς ένα συμβάν -αναίτιο, απροετοίμαστο, απρόσκλητο.\nΣυμβαίνει ακαριαία. Μόνο ένα πράγμα πρέπει να θυμάσαι: Να μην προσκολληθείς στο έκτο. Η προσκόλληση θα σε αποτρέψει από το να κινηθείς στο έβδομο.\nΔεν υπάρχει κανένας θετικός τρόπος να κινηθείς στο έβδομο, μπορεί όμως να υπάρξει ένα αρνητικό εμπόδιο. Μπορείς να προσκολληθείς στο μπράχμα, στον κόσμο. Μπορείς να πεις: "Έχω φτάσει!" Εκείνοι που λένε πως έχουν φτάσει, δεν μπορούν να πάνε στο έβδομο.\nΕκείνοι που λένε, "έχω γνωρίσει," παραμένουν στο έκτο. Έτσι, εκείνοι που έγραψαν τις Βέδες, παρέμειναν στο έκτο. Μόνο ένας βούδας διασχίζει το έκτο, επειδή λέει: "δεν γνωρίζω." Αρνείται να δώσει απαντήσεις στις υπέρτατες ερωτήσεις. Λέει: "Κανένας δεν γνωρίζει. Κανένας δεν έχει γνωρίσει."\nΟ βούδας δεν μπορεί να γίνει κατανοητός. Εκείνοι που τον ακούν, λένε: Όχι, οι δικοί μας δάσκαλοι έχουν γνωρίσει. Μιλούν για το τι είναι το μπράχμα." Ο βούδας όμως μιλάει από το έβδομο σώμα.\nΚανένας δάσκαλος δεν μπορεί να γνωρίσει το έβδομο σώμα, επειδή τη στιγμή που μιλάς για αυτό, χάνεις την επαφή σου μ' αυτό. Από τη στιγμή που έχεις γνωρίσει, δεν μπορείς να μιλήσεις. Μέχρι το έκτο σώμα, μπορούν να χρησιμοποιηθούν σύμβολα, δεν υπάρχει όμως σύμβολο για το έβδομο. Είναι απλώς μια κενότητα.\nΥπάρχει ένας ναός στην Κίνα, που είναι εντελώς άδειος. Δεν υπάρχει τίποτα μέσα του -ούτε εικόνα ούτε ιερά κείμενα, τίποτα- είναι γυμνός, με άδειους τοίχους.\nΑκόμα και ο ιερέας μένει έξω από το ναό. Λέει: "Ένας ιερέας μπορεί να είναι μόνο έξω από το ναό. Δεν μπορεί να μπει μέσα." Αν ρωτήσεις τον ιερέα, που βρίσκεται η θεότητα του ναού, θα πει: "Δες! Εδώ! Τώρα!" Και είναι μόνο ένας γυμνός, ένας κενός ναός.\nΑν ψάχνεις για αντικείμενα, τότε δεν μπορείς να περάσεις από το έκτο στο έβδομο. Υπάρχουν λοιπόν αρνητικές προετοιμασίες.\nΧρειάζεται ένας αρνητικός νους, ένας νους που δεν λαχταράει για τίποτα -ούτε καν για τη μόκσα ούτε καν για την απελευθέρωση ούτε καν για την αλήθεια -ένας νους που δεν περιμένει τίποτα- ούτε καν το Θεό ούτε το μπράχμα. Απλώς υπάρχει, χωρίς καμιά λαχτάρα, χωρίς καμία επιθυμία, χωρίς καμία ευχή. Απλώς είναι. Τότε, συμβαίνει... Κι ακόμα και το σύμπαν έχει φύγει.\nΈτσι, μπορείς να περάσεις στο έβδομο σώμα, σιγά-σιγά. Άρχισε από το φυσικό και δούλεψε μέσα από το αιθερικό, ύστερα το αστρικό, το νοητικό, το πνευματικό.\nΜπορείς να δουλεύεις μέχρι το πέμπτο κι ύστερα, από το πέμπτο και πέρα, έχε επίγνωση. Τότε δεν είναι σημαντικό το τι κάνεις. Η συνειδητότητα είναι σημαντική. και τελικά, από το έκτο στο έβδομο ούτε και η συνειδητότητα δεν είναι σημαντική.\nΜόνο το είναι υπάρχει. Αυτή είναι η δυνατότητα των σπόρων μας. Αυτή είναι η δυνατότητα μας.\n* Helena Pavlova Blavatsky, Γεννήθηκε το 1831 στο Αικατερινοσλάβ της Ουκρανίας. Λέγεται πως υπήρξε η επιφανέστερη αποκρυφίστρια στην ιστορία της Δύσης και η αντιπρόσωπος της Αδελφότητας των Διδασκάλων της Σοφίας. Έφερε την Αρχαία Σοφία από την Ανατολή, την οποία ονόμασε Θεοσοφία.\nΊδρυσε το 1875 στη Νέα Υόρκη το Θεοσοφικό Κίνημα μαζί με τους Χένρυ Στηλ Όλκοτ και Ουϊλλιαμ Κουάν Τζατζ. Το έργο της υπήρξε ένα είδος ανοιχτής μύησης καθώς έδωσε τη δυνατότητα στον άνθρωπο του 18ου αιώνα να ενδιαφερθεί και να γνωρίσει θέματα που αφορούν στη μεταφυσική όψη της ζωής.\nΟνόμασε Θεοσοφία, που ερμηνεύεται ως η σοφία των Θείων Όντων και με αυτόν τον όρο προσδιόρισε το έργο της. Η Θεοσοφία θεωρείται η κοιτίδα της Αλήθειας από την οποία πηγάζει η σοφία και η πνευματική επιστήμη της εκδηλωμένης ζωής.\nΗ μεγαλύτερη επιτυχία της είναι πως έκανε αντιληπτό ότι πίσω από τα φαινόμενα υπάρχει ένα Θείο Σχέδιο που επιδιώκει σταθερά την πνευματική πρόοδο των ανθρώπων που πραγματοποιείται με προσωπική βούληση, προσπάθεια και εμπειρία.\nΤα κυριότερα έργα της είναι: «Αποκαλυμμένη Ίσις», «Η Μυστική Δοξασία», «Το Κλειδί της Θεοσοφίας» και «Η Φωνή της Σιγής». Συνέγραψε πληθώρα άρθρων στα περιοδικά «Θεοσοφιστής», «Λούσιφερ» και «Ατραπός», τα οποία είναι συγκεντρωμένα στους δεκατέσσερεις τόμους των Collected Writings (Άπαντα). Έφυγε από τη ζωή στις 8 Μαΐου, 1891.\n* Annie Besant, Αγγλίδα συγγραφέας και πρόεδρος της Θεοσοφικής Εταιρείας της Ινδίας. Γεννήθηκε στο Λονδίνο το 1847. Με την Μπλαβάτσκι συναντήθηκε το 1889, ενώ υπήρξε και η τελευταία μεγάλη μαθήτριά της.\nΜετά το θάνατο της Έλενας Π. Μπλαβάτσκι το 1891, ανέλαβε τον έλεγχο του εσωτερικού τμήματος της Θεοσοφικής Εταιρείας αλλά όταν η εταιρεία διασπάστηκε, δημιούργησε ξεχωριστή ομάδα μαζί με τον βρετανό κληρικό και διορατικό Τσαρλς Λιντμπίτερ, ο οποίος είχε αναλάβει τη θέση του γενικού γραμματέα του Ευρωπαϊκού τμήματος.\nΤο 1897 διαδέχθηκε τον συνταγματάρχη Όλκοτ στην προεδρία της Θεοσοφικής Εταιρείας που έδρευε στο Αντιάρ των Ινδιών.\nΗ προσφορά της υπήρξε ανεκτίμητη όσον αφορά στη δημιουργία ενός σημαντικού αριθμού σχολείων και ιδρυμάτων, μεταξύ των οποίων συγκαταλέγεται και το σημερινό πανεπιστήμιο του Μπεναρές.\n* Charles Webster Leadbeater, Κάρολος Λεντμπήτερ, γεννήθηκε στις 17 Φεβρουαρίου 1847 στο Northumberland της Αγγλίας.\nΤο 1884 συναντήθηκε με την ιδρύτρια της Θεοσοφικής Εταιρείας, την Έλενα Πέτροβνα Μπλαβάτσκυ (H. P. Blavatsky) η οποία διέκρινε την ανεπτυγμένη του διόραση. Αυτός ήταν και ο λόγος που μετά την μετάστασή της, ετέθη επικεφαλής της Εσωτερικής Σχολής της Θεοσοφικής Εταιρείας.\nΟι ενορατικές και διαισθητικές του ικανότητες εξέπληξαν επανειλημμένως τους συγχρόνους του. Επιστέγασμα αυτών των ικανοτήτων υπήρξαν διάφορα βιβλία, όπως "Ο ορατός και αόρατος άνθρωπος", οι "Σκεπτομορφές", τα "Τσάκρα" και πολλά άλλα.\nΟ Λεντμπήτερ έγραψε πολλά βιβλία μόνος του αλλά και σε συνεργασία με την Άννυ Μπέζαντ (Annie Besant), την διάδοχο της Μπλαβάτσκυ. Το σπουδαιότερο και γνωστότερο βιβλίο του παγκοσμίως, είναι, το "Οι διδάσκαλοι και η ατραπός (The Masters and the Path).\n* Χένρυ Στήηλ 'Ολκοτ, γεννήθηκε στην Οράγγη της Νέας Υέρσης των Η.Π.Α. τον Αύγουστο του 1832 στις 2 του μήνα.\nΗ καταγωγή του ήταν από παλιά αγγλική πουριτανική οικογένεια, από τις πρώτες που εγκαταστάθηκαν στον κόλπο της Μασαχουσέτης.\nΣτις 8 Σεπτεμβρίου του 1875, ο συνταγματάρχης 'Ολκοττ, η Μπλαβάτσκυ και 12 ακόμα άτομα ίδρυσαν την Θεοσοφική Εταιρεία με σκοπό την "Μελέτη του Αποκρυφισμού".\nΟ 'Ολκοττ εκλέγεται ισόβιος πρόεδρος και η Μπλαβάτσκυ γραμματέας.\nΟι Βουδιστές του παρέδωσαν τον τίτλο και το δικαίωμα του ΚΑΤΗΧΗΤΗ ΤΗΣ ΒΟΥΔΙΣΤΙΚΗΣ ΔΙΔΑΣΚΑΛΙΑΣ, ένα προνόμιο που ΔΕΝ ΕΙΧΕ δοθεί άλλοτε όχι μόνο σε χριστιανό, αλλά ούτε καν σε λαϊκό Ινδό.\nΑναρτήθηκε από Katherine Mataraga στις 6:59 π.μ. Δεν υπάρχουν σχόλια:


Δικαιο Και Τεχνη Του Λογου - Δικαιο (BKS.0333434)\nΑρχική > Βιβλία > Δίκαιο > ΔΙΚΑΙΟ ΚΑΙ ΤΕΧΝΗ ΤΟΥ ΛΟΓΟΥ\nΔΙΚΑΙΟ ΚΑΙ ΤΕΧΝΗ ΤΟΥ ΛΟΓΟΥ\nΗ Νομική Σχολή Θεσσαλονίκης, που έχει επιδείξει ιδιαίτερη ευαισθησία στο θέμα της νομικής γλώσσας και της σωστής διατύπωσής της, εόρτασε τα εβδομήντα πέντε της χρόνια διοργανώνοντας το Συνέδριο «Δίκαιο και Τέχνη του Λόγου» στις 26 και 27 Νοεμβρίου 2004.\nΤο ανά χείρας βιβλίο βασίζεται στις εισηγήσεις του Συνεδρίου που συγκέντρωσε ομιλητές από τις τρεις Νομικές Σχολές της χώρας και είχε ως οργανωτική επιτροπή τους καθηγητές και τις καθηγήτριες Γ. Κραβαρίτου, Ε. Κουνουγέρη-Μανωλεδάκη, Α. Μανιτάκη, Χ. Παπαστάθη, Γ. Αναστασιάδη και Κ. Φινοκαλιώτη, τον δικηγόρο Μ. Τρικούκη και την ποιήτρια Μ. Καραγιάννη. Το Συνέδριο πλαισιώθηκε από έκθεση με χαρακτικά φοιτητών σε αίθουσα διδασκαλίας και δρώμενο που οργάνωσε στην είσοδο της Νομικής Σχολής ο καθηγητής της Σχολής Καλών Τεχνών Ξενής Σαχίνης και ρεσιτάλ βιολιού από τη φοιτήτρια Νομικής ’ννα-Μαρία Τσιφτσόγλου. Τα σκίτσα του Συνεδρίου έγιναν από τον ζωγράφο Χρήστο Αλαβέρα. Την αφίσα του Συνεδρίου και το εξώφυλλο του βιβλίου φιλοτέχνησε ο Κάρολος Τσίζεκ.\nΔΙΚΑΙΟ ΚΑΙ ΤΕΧΝΗ ΤΟΥ ΛΟΓΟΥ (BKS.0333434)\nΔΙΚΑΙΟ ΚΑΙ ΤΕΧΝΗ ΤΟΥ ΛΟΓΟΥ BKS.0333434 ΣΥΛΛΟΓΙΚΟ ΕΡΓΟ ΣΥΛΛΟΓΙΚΟ ΕΡΓΟ ΔΙΚΑΙΟ ΔΙΚΑΙΟ ΚΑΙ ΤΕΧΝΗ ΤΟΥ ΛΟΓΟΥ


cat-Κατασκευές-Εποχιακές- Φθινόπωρο Archives - Page 2 of 2 - Kinderella\nΑρχική / cat-Κατασκευές / cat-Κατασκευές-Εποχιακές / cat-Κατασκευές-Εποχιακές- Φθινόπωρο\nΙδέες για την τάξη σας!\nBy Elena Makri| 2016-09-21T12:08:04+00:00 Αύγουστος 22nd, 2014|Categories: cat-Κατασκευές, cat-Κατασκευές-Εποχιακές, cat-Κατασκευές-Εποχιακές- Φθινόπωρο|Tags: εποχές, κατασκευές, οργάνωση, τάξη, φθινόπωρο|\nΟ καιρός για τα νέα καλωσορίσματα φτάνει με γοργούς ρυθμούς...Μια όμορφη ιδέα για να μάθουν τα νήπια να γράφουν το όνομά τους, αλλά και κάτι που μπορείτε να φτιάξετε ως δωράκι για να το χαρίσετε την πρώτη μέρα [...]\nΤρισδιάστατη κατασκευή «Ο κύκλος του νερού»\nBy Elena Makri| 2018-10-10T11:44:27+00:00 Ιανουάριος 4th, 2014|Categories: cat-Κατασκευές, cat-Κατασκευές-Εποχιακές, cat-Κατασκευές-Εποχιακές- Φθινόπωρο|Tags: κατασκευές, κύκλος του νερού, νερό, τάξη, φθινόπωρο, χειμώνας|\nΣτο προηγούμενο άρθρο, με τις ιδέες από το Pinterest για να δουλέψετε το θέμα "Χειμώνας" , υπήρχε και μια φωτογραφία όπως η παραπάνω για να φτιάξετε σε κατασκευή τον κύκλο του νερού. Επειδή όμως η συγκεκριμένη κατασκευή δεν [...]\nΠροτάσεις φθινοπωρινών κατασκευών…\nBy Elena Makri| 2016-09-19T17:04:46+00:00 Νοέμβριος 3rd, 2013|Categories: cat-Κατασκευές, cat-Κατασκευές-Εποχιακές, cat-Κατασκευές-Εποχιακές- Φθινόπωρο|Tags: εποχιακές, κατασκευές, πατρόν, φθινόπωρο|\nΑποξηραμένα φρούτα, φυσικά υλικά, γήινα χρώματα κτλ. θα έχουν σε λίγο καιρό την τιμητική τους στις τάξεις μας! Μια βόλτα στο κοντινότερο πάρκο ή ακόμη και στον κήπο σας, άχρηστα υλικά όπως χαρτοσακούλες, ξυλάκια, κεσεδάκια από γιαούρτι, κουκουνάρια, [...]\n«Καρποί του φθινοπώρου…» Ιδέες για κατασκευές\nBy Elena Makri| 2016-09-15T10:35:22+00:00 Νοέμβριος 3rd, 2013|Categories: cat-Κατασκευές, cat-Κατασκευές-Εποχιακές, cat-Κατασκευές-Εποχιακές- Φθινόπωρο|Tags: ανακυκλώσιμα, εποχές, κατασκευές, φθινόπωρο|\nΚουκουνάρια, βελανίδια, φθινοπωρινά φρούτα, καρύδια κτλ…σε συνδυασμό με άχρηστα υλικά όπως ρολά χαρτιού, χάρτινα πιάτα, καλαμάκια, γλωσσοπίεστρα, χαρτόνια και μπόλικη χρυσόσκονη, μεταμορφώνονται σε χαριτωμένες κατασκευές για μικρά χεράκια!!! […]


Αποβολή Αήττητου (pic) - Footballleague News\nΑποβολή Αήττητου (pic)\nΜάρτιος 21, 2019 (18:12)\nΗ Football League έστειλε έγγραφο στις ΠΑΕ και την Παρασκευή (22/03) ανακοινώνει την αποβολή του Αήττητου Σπάτων από το πρωτάθλημα.\nΤο πόρισμα της ΕΕΑ για τον Αήττητο Σπάτων έφτασε την Πέμπτη (21/03) στη Football League. Η παράβαση για το μετοχικό κεφάλαιο, όπως αναμενόταν, χαρακτηρίζεται βαρεία και κινήθηκαν οι απαιτούμενες διαδικασίες αποβολής του από το πρωτάθλημα.\nΣυγκεκριμένα, η διοργανώτρια έστειλε έγγραφο στις ΠΑΕ - μέλη της, ώστε αυτές με τη σειρά τους να συναινέσουν στη διαπιστωτική πράξη για την αποβολή της ομάδας των Μεσογείων από τη Football League. Οι ΠΑΕ θα πρέπει να απαντήσουν εντός της ημέρας (21/03), οπότε η σχετική απόφαση θα ανακοινωθεί το αργότερο την Παρασκευή (22/03). «Το ΔΣ εκδίδει διαπιστωτική πράξη και αποβάλλει την ΠΑΕ ΑΠΟ Αήττητος Σπάτων από το πρωτάθλημα της τρέχουσας αγωνιστικής περιόδου. Παρακαλώ, όπως εντός σήμερον μας αποστείλετε εγγράφως τη συναίνεσή σας», αναφέρει μεταξύ άλλων... Το FL News σας παρουσιάζει απόσπασμα του σχετικού εγγράφου που εστάλη από τη λίγκα...\nΈπειτα από αυτή την εξέλιξη το προγραμματισμένο για το Σάββατο (23/03) παιχνίδι του Αήττητου με τη Σπάρτη δεν θα διεξαχθεί, ενώ και όλοι οι υπόλοιποι που ακολουθούν στο πρόγραμμα, θα πάρουν τα ματς στα χαρτιά.\nΟι δεδομένα κερδισμένοι της αποβολής του Αήττητου, θα είναι πλην της Σπάρτης οι Καραϊσκάκης Άρτας, Δόξα Δράμας, Απόλλων Πόντου, ΑΟΧ Κισσαμικός, Εργοτέλης, Τρίκαλα και Βόλος που θα αντιμετώπιζαν τους «πράσινους». Ωστόσο, μόνο βέβαιο δεν είναι ότι οι ΠΑΕ που έχουν καταθέσει ενστάσεις (Κέρκυρα, Απόλλων Λάρισας, Αιγινιακός, Απόλλων Πόντου, Δόξα Δράμας), θα τις κερδίσουν, αφού η σχετική ποινή, σύμφωνα με νομικούς, δεν έχει αναδρομική ισχύ.\nΣτο άρθρο 68 παρ.9 του Ν.2725/1999 αναφέρεται χαρακτηριστικά:\n«Σε περίπτωση κατά την οποία η προσωρινή επιτροπή της Α.Α.Ε. δεν τηρήσει την πιο πάνω διαδικασία και τις προβλεπόμενες προθεσμίες, η ομάδα της εταιρείας αποβάλλεται από τo πρωτάθλημα. Τη σχετική διαπιστωτική πράξη εκδίδει το Δ.Σ. του οικείου επαγγελματικού συνδέσμου, μέσα σε προθεσμία δεκαπέντε (15) ημερών από την υποβολή σε αυτό σχετικής έκθεσης της Επιτροπής Επαγγελματικού Αθλητισμού».\nLast modified onΠέμπτη, 21 Μάρτιος 2019 21:55\nMore in this category: « «Ας γίνει Β' Εθνική με 75 ομάδες» Το πόρισμα για τον Αήττητο (pic) »\nγουχου Παρασκευή, 22 Μάρτιος 2019 12:44 Comment Link\nΤο πόρισμα της ΕΕΑ προέκυψε από την ίδια την επιτροπή ή κατόπιν των ενστάσεων των ομάδων που δεν κέρδισαν τους αγώνες με τον Αήτητο;\nΓιατί εάν αναμενόταν το πόρισμα της ΕΕΑ κατόπιν δικού της ελέγχου τα έννομα συμφέροντα ξεκινούν από την ημέρα της διαπιστωτικής πράξης της Ένωσης.\nΣε διαφορετική περίπτωση η μη τήρηση των διατάξεων του σχετικού άρθρου του 2725/1999 αφορά το σύνολο των ομάδων που αγωνίζονται και όχι των ομάδων που επιθυμούν να κερδίζουν παιχνίδια στα χαρτιά.


Αναρτήθηκε από τον/την Angeliki στις 07/03/2010 18/02/2022\nΤο έργο αυτό αναδεικνύει τον Τζωρτζ Κλούνει σαν ηθοποιό Α΄ μεγέθους. Έπαιξε το ρόλο του σκληρού “απολυτή” προσωπικού Ryan Bingham με μια πειστική και δυναμική ένταση —αποστασιοποιημένου από προσωπικές αναμείξεις, εμπάθεια, σκληρότητα – ήταν ένας “παρηγορητής” ψυχών – στέλεχος επιτυχημένο στην αποστολή που είχε να “χρυσώνει το χάπι” για κάθε νέο απολυόμενο.\nΤο θέμα άκρως επίκαιρο, λόγο της οικονομικής κρίσης – καθ’ όσον πολλές επιχειρήσεις προβαίνουν σε απολύσεις – κάποιος πρέπει να τις ανακοινώνει στους αφορώντας τους.\nΥπόθεση: Η εταιρεία όπου εργάζεται ο Κλούνεϊ, ακριβώς αυτό το ρόλο επιτελεί. Χρειάζεται κάποιον που θα ταξιδεύει σ’ όλη τη χώρα, εν προκειμένω στις ΗΠΑ, που θα δίνει διαλέξεις στους ενδιαφερόμενους – στελέχη επιχειρήσεων, σε στυλ σεμιναρίων που τους αφορούν, πάνω στην ανάγκη προσαρμογής σε νέα δεδομένα. Δεδομένα που εστιάζονται πάνω στην ουδετερότητα, την ψυχραιμία και την ελάφρυνση του φορτίου που ο καθένας κουβαλά. Ο ρόλος έπεσε κουτί διότι χρειαζόταν κάποιος να έχει το παρουσιαστικό – δυναμική εμφάνιση, αποφασιστικότητα, πειθώ, θεληματικότητα για να ανακοινώνει την απόλυση, ενώ παράλληλα θα τη δικαιολογούσε μέσα στη συγκυρία – μέσα σ’ ένα ψυχολογικό πλαίσιο ανόρθωσης του πεσμένου ηθικού του υφιστάμενου την απόλυση.\nΌποιος είδε το έργο αντελήφθη αμέσως την υποκριτική δύναμη του Κλούνει που παίζει το ρόλο του ιπτάμενου επαγγελματία απολυτή. Χρειαζόταν κάποιος που να πείθει, καθησυχάζοντας – με μια δυναμική και σθεναρή παρουσία. Αυτός ο άνθρωπος όμως, για να μπορεί να ανταπεξέρχεται σωστά στο ρόλο του, να επιτυγχάνει πλήρως στην αποστολή του, θα έπρεπε αυτό το ρόλο – μακρυά από συναισθηματισμούς και ενδοιασμούς, να τον έχει ενδυθεί και στην προσωπική του ζωή να είναι ανεξάρτητος, δυναμικός, χωρίς ανώφελα συναισθήματα – μόνο έτσι θα έβγαινε καθαρά η εικόνα της καθησυχαστικής πειθούς, της δύναμης και της αποφασιστικότητας, μέσα στα νέα δεδομένα προς αντιμετώπιση, που θα έπρεπε κάθε φορά να παρουσιάζει στους υποβιβαζόμενους πια σε ανέργους.\nΟ Κλούνεϊ είναι υποψήφιος για Όσκαρ α΄ανδρικού ρόλου. Κάθε Όσκαρ είναι συνάρτηση και των άλλων υποψηφιοτήτων αλλά και του ειδικού βάρους της ταινίας στην οποία παίζει ο ηθοποιός – όμως θα ‘πρεπε να το πάρει γιατί είναι ένας περίφημος ηθοποιός, και η ταινία είχε άκρως επίκαιρο θέμα, που δεν έκρυβε ή παραποιούσε την αλήθεια —ήταν ακριβώς η κοινωνία που περιέγραφε, η πιστή αναπαράσταση της σημερινής, μέσα στις παραμέτρους της παγκοσμιοποιημένης “εν κινδύνω” οικονομίας, όλων των αδυναμιών και κινδύνων που αυτή επιφέρει, και που καλούνται τώρα οι κυβερνήσεις να επιλύσουν.\nΗ ταινία σίγουρα ήταν πολύ καλή, ωραία γυρισμένη, με τολμηρή άποψη για τους σημερινούς τεχνοκράτες και τους ανθρώπους που στηρίζουν ένα σύστημα – που όσο κι αν απειλείται, τόσο εδραιώνει τη θέση του, βρίσκοντας διεξόδους μελετημένες και στην παραμικρή τους λεπτομέρεια. Στο τέλος ο ήρωας της ταινίας εξακολουθεί τη ζωή που έχει επιλέξει, γιατί μέσα σ’ ένα τέτοιο πλαίσιο οικονομικό και κοινωνικό, αυτό μοιάζει να είναι μονόδρομος, καταλήγει ο σκηνοθέτης – μη εξωραϊζοντας και μη καταφεύγοντας σε έτοιμες λύσεις.\nΡαντεβού στον αέρα – του Jason Reitman\nG.ClooneymoviesUp in the Air\nΠροηγούμενο άρθρο Ψηφιακός κόσμος\nΕπόμενο άρθρο Istanbul: Στο σταυροδρόμι των πολιτισμών


Βρετανία: Καταδίκη στελέχους για δωροδοκίες Ελλήνων γιατρών - www.ygeianet.gr\nΒρετανία: Καταδίκη στελέχους για δωροδοκίες Ελλήνων γιατρών\nadmin 15 Απριλίου 2010\nΣε ποινή κάθειρξης ενός έτους καταδικάστηκε χθες πρώην στέλεχος της εταιρείας ιατρικού εξοπλισμού DePuy, θυγατρικής της Johnson & Johnson, για δωροδοκίες Ελλήνων γιατρών συνολικού ύψους 4,5 εκατ. στερλινών (5,1 εκατ. ευρώ), όπως μεταδίδουν βρετανικά ΜΜΕ.


Συντριβή ρωσικού αεροσκάφους με πάνω από 200 επιβάτες στο Σινά – Αρκαδικός Κήρυκας\nNέο τραγικό αεροπορικό δυστύχημα στην Αίγυπτο\nΟ ακριβής αριθμός των επιβαινόντων δεν είχε αποσαφηνιστεί αρχικά καθώς αιγυπτιακές πηγές ανέφεραν στο Reuters ότι το αεροπλάνο μεταφέρει 212 άτομα, ενώ ρωσικά Μέσα έκαναν λόγο για 224 επιβάτες. Ο τελικός αριθμός των επιβαινόντων όπως έγινε γνωστό είναι 224 επιβαίνοντες, μεταξύ των οποίων και επτά άτομα προσωπικό του αεροπλάνου. Στους επιβάτες βρίσκονται και 17 παιδιά.\nΟι Αιγυπτιακές αρχές έχουν εντοπίσει ήδη συντρίμμια στη Χερσόνησο του Σινά και αιγύπτιος αξιωματούχος αναφέρει ότι είναι «πολύ δύσκολο να υπάρχουν επιζώντες».\nΤα αίτια της συντριβής δεν έχουν γίνει ακόμα γνωστά, ενώ το αεροσκάφος χάθηκε από τα αιγυπτιακά ραντάρ 23 λεπτά μετά την απογείωσή του. Πάντως, αιγύπτιος αξιωματούχος της Πολιτικής Αεροπορίας σημείωσε στο πρακτορείο Reuters ότι «δεν υπάρχουν ενδείξεις κατάρριψης του αεροπλάνου». Το γεγονός ότι η Χερσόνησος Σινά ελέγχεται σε μεγάλο βαθμό από τζιχαντιστές που πρόσκεινται στο Ισλαμικό Κράτος πυροδότησε σενάρια για τρομοκρατική ενέργεια, κάτι το οποίο ωστόσο δεν επιβεβαιώνεται μέχρι στιγμής.\nΟι πληροφορίες αναφέρουν ότι ο πιλότος επικοινώνησε με τον πύργο ελέγχου ζητώντας άδεια να αλλάξει πορεία λόγω τεχνικής βλάβης. Δεν είναι ακόμη γνωστό αν το αεροσκάφος άλλαξε τελικά πορεία, ωστόσο, σύμφωνα με την αιγυπτιακή υπηρεσία πολιτικής αεροπορίας, βρισκόταν στα 31.000 πόδια όταν χάθηκε από τα ραντάρ.


Predestination – The Godfilmers\nΕίδος: Δράμα, Μυστήριο, Θρίλερ, Επιστημονική Φαντασία\nΠρωταγωνιστούν: Ethan Hawke, Sarah Snook, Noah Taylor\nΠερίληψη: η ταινία πραγματεύεται τη ζωή ενός έμπειρου αλλά μοναχικού πράκτορα της Υπηρεσίας Χωροχρονικών Ταξιδιών. Στην τελευταία του αποστολή θα πρέπει να καταδιώξει και να συλλάβει τον μοναδικό εγκληματία που του έχει διαφύγει κατά τη διάρκεια της καριέρας του.\nΗ άποψή μας: ξεκινώντας την κριτική μας, τρία είναι τα βασικά στοιχεία που θα πρέπει να συγκρατήσουμε από την εν λόγω ταινία: το εξωπραγματικό σενάριό της, η καθηλωτική ερμηνεία της Sarah Snook και το εξωπραγματικό σενάριό της.\nΤο Predestination αποτελεί έναν αξεδιάλυτο γρίφο. Ένα αίνιγμα για δυνατούς λύτες. Μια σπαζοκεφαλιά που θα σε αναγκάσει να παραμείνεις υπομονετικά βιδωμένος στη θέση σου, κρατώντας τα μάτια σου καρφωμένα στην οθόνη μέχρι τους τίτλους τέλους, ελπίζοντας ότι θα λυθούν τα μυριάδες ερωτήματά σου. Κατά την ταπεινή μου άποψη, το σενάριο της ταινίας είναι ένα από τα κορυφαία όλων των εποχών και οι σεναριογράφοι Michael Spierig και Peter Spierig (που ταυτοχρόνως υπογράφουν και τη σκηνοθεσία του έργου) θα άξιζαν τουλάχιστον ένα τιμητικό Όσκαρ πρωτοτυπίας!\nΣχετικά με τη σκηνοθεσία, τα δύο αδέρφια καταφέρνουν με άνεση να δημιουργήσουν την κατάλληλη ατμόσφαιρα μυστηρίου και έντασης που εξυπηρετεί πλήρως τη ροή του έργου, γοητεύοντας τον θεατή με την αβίαστη εναλλαγή των σκηνικών συναισθημάτων και καθιστώντας τον αναπόσπαστο μέρος της πλοκής.\nΤέλος, ειδική αναφορά πρέπει να γίνει και για την άσημη πρωταγωνίστρια Sarah Snook, η οποία επισκιάζει τον –για άλλη μια φορά αψεγάδιαστο– Ethan Hawke με την ερμηνεία της. Μια ερμηνεία ζωής, τόσο εκφραστικά και συναισθηματικά όσο και σωματικά (συγκεκριμένα, για τις ανάγκες του ρόλου της, η Sarah Snook περνούσε τέσσερις ώρες ημερησίως στα χέρια των μακιγιέρ), που θα συγκινήσει και θα κερδίσει ακόμα και τον πλέον απαιτητικό θεατή.\nΣυνοψίζοντας την εντέχνως φειδωλή ετούτη κριτική –καθώς θα ισοδυναμούσε με ατόπημα μεγίστου βαθμού η αποκάλυψη οποιασδήποτε πληροφορίας σχετίζεται με τη σεναριακή έκβαση– το Predestination είναι μια ταινία που ίσως να μην σε ενθουσιάσει αλλά σίγουρα θα εντυπωθεί στο μυαλό σου και θα κυριαρχήσει στις σκέψεις σου για τις επόμενες ώρες –ή και ημέρες. Για αυτόν και μόνο το λόγο αξίζει να της δώσεις μια ευκαιρία.\n30 Ιανουαρίου 2018 Fantasy,Thriller\nΠροηγούμενο Προηγούμενο άρθρο: Dynasty\nΕπόμενο Επόμενο άρθρο: It Follows


Τουρκικό… πατατράκ! Απαγόρευσαν σε γνωστό Πόντιο τραγουδιστή να ταξιδέψει στην Τραπεζούντα - ΒΗΜΑ ΟΡΘΟΔΟΞΙΑΣ\nΕΛΛΗΝΟΤΟΥΡΚΙΚΑ: Ο γνωστός Πόντιος τραγουδιστής Αχιλλέας Βασιλειάδης, που επιχείρησε να ταξιδέψει προς την Τραπεζούντα τελικά δεν τα κατάφερε, αφού οι Τούρκοι του απαγόρευσαν την είσοδο στη χώρα.\nΣυγκεκριμένα, οι Τούρκοι συγκαταλέγουν τον γνωστό Πόντιο τραγουδιστή στη λίστα με τους Ελληνες που είναι «Persona non grata» στη γείτονα χώρα. Το πρωί της Τετάρτης οι τουρκικές Αρχές δεν επέτρεψαν στον Αχιλλέα Βασιλειάδη, να εισέλθει σε τουρκικό έδαφος, πληροφορώντας τον πως περιλαμβάνεται στη λίστα «ανεπιθύμητων».\nΟ καλλιτέχνης επιχείρησε να ταξιδέψει μαζί με τον στενό του συνεργάτη, λυράρη Κώστα Σιαμίδη, από το αεροδρόμιο της Κωνσταντινούπολης προς την Τραπεζούντα, οπότε και ενημερώθηκε -κατά τον έλεγχο των διαβατηρίων- για την απόφαση απέλασης του. Αμεσα κινητοποιήθηκε το ελληνικό Προξενείο της Κωνσταντινούπολης, προκειμένου ο κ. Βασιλειάδης να επιστρέψει στην Ελλάδα.\nΣτην ενημερωτική πύλη e-Pontos.gr μίλησε κόρη του κ. Βασιλειάδη, που έκανε γνωστό πως γίνονται προσπάθειες ώστε να επιστρέψει στην Ελλάδα μέσα στη μέρα.\nΑπό τις αρχές του 2020, οι τουρκικές Αρχές έχουν απαγορεύσει την είσοδο στη χώρα, σε έξι ακόμη Ελληνες πολίτες που σχετίζονται με τον πολιτισμό, τα γράμματα και την παράδοση των Ελλήνων του Πόντου. Η αρχή έγινε με τον πρόεδρο του «Ελληνικού Σωματείου Διάσωσης και Διάδοσης της Πολιτισμικής μας Κληρονομιάς «Μωμόγεροι», Κώστα Αλεξανδρίδη, τον υπερμαραθωνοδρόμο Γιώργο Ζαχαριάδη, την δρ. Λαογραφίας, Μυροφόρα Ευσταθιάδου, την υποψήφια διδάκτορα μουσικολογίας στο Ιόνιο Πανεπιστήμιο Ροζαλία – Μαρία Ελευθεριάδου.


Πρωταθλητής χειμώνα με «κατοστάρα» ο Παναθηναϊκός\nΚυριακή, 29 Δεκεμβρίου 2019 19:03\n«Πρωταθλητής χειμώνα» αναδείχθηκε ο Παναθηναϊκός, μετά την σημερινή (29/12) άνετη επικράτησή του επί του Πανιωνίου με 115-74, στην αναμέτρηση με την οποία έπεσε η «αυλαία» του πρώτου γύρου της κανονικής περιόδου της Basket League (13η αγωνιστική).\nΟ Παναθηναϊκός κυριάρχησε στη ρακέτα, με τους Παπαγιάννη και Βουγιούκα να μετρούν από 18 και 12 πόντους, αντίστοιχα, με τον πρώτο να προσφέρει και 8 ριμπάουντ και τον δεύτερο 5. Σταθερή αξία ήταν ο Ντεσόν Τόμας με 13 πόντους και 8 ριμπάουντ. Τις 7 από τις 9 ασίστ, τις μοίρασε στο πρώτο 20αλεπτο ο αρχηγός των «πρασίνων» Νικ Καλάθης, ενώ στις 11 ασίστ... σταμάτησε ο Ράις.


Οικονομικά Αιγόκερως 2019: Ετήσιες Προβλέψεις από τον Γιάννη Ριζόπουλο - Astrology.gr\nΗΛΙΟΣ - 03° 31' 48" ΚΑΡΚΙΝΟΣ\nΣΕΛΗΝΗ - 19° 23' 20" ΤΑΥΡΟΣ\nΕΡΜΗΣ - 12° 36' 04" ΔΙΔΥΜΟΙ\nΑΦΡΟΔΙΤΗ - 02° 27' 12" ΔΙΔΥΜΟΙ\nΑΡΗΣ - 22° 47' 34" ΚΡΙΟΣ\nΗ ετήσια οικονομική πρόβλεψη του Αιγόκερω ανά δεκαήμερο για το 2019!\nΌχι πως ο Κρόνος στα… λημέρια σου ήταν κάποιο τεράστιο πρόβλημα, αντίθετα μάλιστα σε πίεσε για να καταφέρεις πράγματα, ενώ σε κάποιες περιπτώσεις σε δικαίωσε κιόλας. Πάει όμως αυτός… Έφυγε αφήνοντας πίσω του μια πιο χαλαρή κατάσταση, κάτι που ναι μεν έχει και τα καλά-τυχερά του, από την άλλη πλευρά όμως δεν παύει να είναι κόντρα στη φύση σου, που μονίμως πασχίζει να αποδείξει πράγματα. Εξ άλλου με τον Δία που προθυμοποιείται να καλύψει το κενό, δεν έχεις και τις άριστες σχέσεις, αφού σπέρνει στο διάβα σου ανεύθυνα και επιπόλαια άτομα, που είτε έχουν μάθει να παίρνουν χωρίς να δίνουν, είτε μπορούν να σου καταστρέψουν… ανόητα ό,τι έκτισες με κόπο! Έχε τον νου σου λοιπόν και μην χαλαρώνεις γιατί οι ευκολίες που σου παρουσιάζονται σημαίνουν, απλά περισσότερη δουλειά για σένα και αναλογικά μικρότερη αμοιβή.\nΚατά τα άλλα, θα κληθείς να διευθετήσεις περιουσιακά θέματα ή να καλύψεις ζημιές στο σπίτι σου κι όχι κάτω από τους καλύτερους όρους.


Αstronomy & Science: Ο μυθολογικός καλοκαιρινός ουρανός μας.\nΣΥΝΕΝΤΕΥΞΗ Με τη δρα ΦΙΟΡΗ - ΑΝΑΣΤΑΣΙΑ ΜΕΤΑΛΛΗΝΟΥ\nΟ Δίας ερωτεύτηκε κάποτε την όμορφη Λήδα, γυναίκα του βασιλιά της Σπάρτης, Τυνδάρεω. Για να την κατακτήσει συμβουλεύτηκε τη θεά Αφροδίτη. Εκείνη μεταμόρφωσε τον Δία σε Κύκνο, ενώ η ίδια, με τη μορφή ενός άγριου αετού, άρχισε να τον κυνηγά.\n«Για να τιμήσει ο Δίας τον Κύκνο, με τη μορφή του οποίου έπεσε στην αγκαλιά της Λήδας, τον ανέβασε στον ουρανό ως αστερισμό, από τους λαμπρότερους στο Γαλαξία μας». Α-Φ.Μ. Βλέποντάς τους η Λήδα, ανοίγει την αγκαλιά της και σώζει τον όμορφο Κύκνο. Από την επαφή της με τον Δία γεννήθηκαν οι Διόσκουροι: Κάστορας και Πολυδεύκης. Ο Κύκνος φαντάζει σαν ένας τεράστιος σταυρός, με τον Deneb, το λαμπρότερο αστέρι του, σε απόσταση 1.600 ετών φωτός μακριά από τη Γη μας. Για τους μυθολογικούς αστερισμούς στον καλοκαιρινό ουρανό μάς μιλάει η δρ Φιόρη-Αναστασία Μεταλληνού, Ινστιτούτο Αστρονομίας, Αστροφυσικής, Διαστημικών Εφαρμογών και Τηλεπισκόπησης, Εθνικό Αστεροσκοπείο Αθηνών.\n«Οι αστερισμοί που παρατηρούμε τη νύχτα στον ουρανό, κυρίως του βορείου ημισφαιρίου, έχουν σχήματα και ονόματα εμπνευσμένα από πλάσματα και ήρωες της ελληνικής μυθολογίας. Η ορολογία αυτή χρησιμοποιείται παγκοσμίως».\n«Ο μύθος του Περσέα και της Ανδρομέδας. Ο Περσέας επιστρέφει στη Σέριφο από τη χώρα των Γοργόνων, ιππεύοντας το φτερωτό, αθάνατο Πήγασο και με λάφυρο το κεφάλι της Μέδουσας. Στο δρόμο του συναντά την Ανδρομέδα, κόρη του Κηφέα και της Κασσιόπης, η οποία βρισκόταν τιμωρημένη εξ αιτίας των γονιών της οι οποίοι καυχήθηκαν ότι η κόρη τους υπήρξε ομορφότερη και από τις Νηρηίδες. Ο Περσέας απολιθώνει το Δράκοντα που κρατούσε την Ανδρομέδα δεμένη δίπλα στη θάλασσα, και ερωτευμένο το ζευγάρι επιστρέφει στη Σέριφο. Ο Γαλαξίας μας, σύμφωνα με το μύθο, είναι ο δρόμος του Περσέα για να σώσει την όμορφη Ανδρομέδα. Στον ουρανό μοιάζει σαν μια νεφώδης ζώνη που μπορούμε να την παρατηρήσουμε τις σκοτεινές νύχτες, είτε με γυμνό οφθαλμό είτε με κιάλια».\n- Ο Γαλαξίας της;\n«Στον αστερισμό της Ανδρομέδας, μπορούμε να παρατηρήσουμε το πιο απομακρυσμένο ουράνιο αντικείμενο, ορατό με γυμνό μάτι. Αρκεί βεβαίως να βρισκόμαστε σε περιοχές χωρίς καθόλου φωτορύπανση. Πρόκειται για ένα γαλαξία σε απόσταση 2,5 εκατομμυρίων ετών φωτός».\n- Το θερινό τρίγωνο;\n«Ο Deneb μαζί με τους αστέρες Βέγα (στον αστερισμό της Λύρας) και Altair (στον αστερισμό του Αετού) βρίσκονται σε τέτοια θέση, ώστε να σχηματίζουν ένα τρίγωνο, το λεγόμενο "θερινό τρίγωνο", ένα σχηματισμό που κάθε νύχτα διακρίνουμε στον καλοκαιρινό ουρανό, μέχρι και τις αρχές του φθινοπώρου».\n- Οι φωτεινότεροι;\n«Αν μιλήσουμε για τους πιο λαμπερούς καλοκαιρινούς αστέρες, θα πούμε για το Βασιλίσκο στον αστερισμό του Λέοντα. Τον Στάχυ στον αστερισμό της Παρθένου. Τον Αρκτούρο, ένα γίγαντα αστέρα με διάμετρο 23 φορές μεγαλύτερη του Ηλιου μας. Αποτελεί το λαμπερότερο αστέρα στον εαρινό ουρανό και βρίσκεται στον αστερισμό του Βοώτη».\n- Ο Σκορπιός;\n«Είναι ο αστερισμός που προεξάρχει στο νότιο καλοκαιρινό ουρανό. Ο Αντάρης αποτελεί το λαμπερότερο αστέρα του, ο οποίος ξεχωρίζει από το κοκκινωπό του χρώμα. Πρόκειται για έναν κόκκινο υπεργίγαντα με διάμετρο 500 φορές μεγαλύτερη του Ηλιου μας και μέση θερμοκρασία τη μισή του Ηλιου. Το όνομά του σημαίνει "αντί του Αρη", διότι, όταν ο πλανήτης Αρης βρίσκεται στην εκλειπτική κοντά στο Σκορπιό, τα δυο ουράνια σώματα (Αρης και Αντάρης) φαντάζουν σχεδόν ίδια στον ουρανό. Κατά τη μυθολογία ο Σκορπιός, ακόλουθος της Αρτέμιδος, στην πρόσπάθειά του να προστατέψει τη θεά από τον Ωρίωνα τον κυνηγό, πολέμησε μαζί του και αλληλοεξοντώθηκαν. Ο Δίας τούς τοποθέτησε ως αστερισμούς στον ουρανό, με τον περιορισμό να μην συναντηθούν ποτέ ξανά. Γι' αυτό όταν ανατέλλει ο Σκορπιός, ο Ωρίωνας δύει».


Έρευνες: Η βρετανική μετάλλαξη του ιού δεν προκαλεί θανατηφόρα Covid-19 | Liberal.gr\nΤρίτη 13 Απριλίου 2021, 08:45\nΠροηγούμενες ενδείξεις είχαν υπάρξει ότι η Β.1.1.7 μπορεί να οδηγήσει σε χειρότερη έκβαση της Covid-19, κάτι όμως που δεν επιβεβαιώνουν οι δύο νέες έρευνες, οι οποίες χρησιμοποίησαν διαφορετικές μεθόδους, σύμφωνα με τους «Φαϊνάνσιαλ Τάιμς» και το πρακτορείο Ρόιτερς.\nΗ μία μελέτη συνέκρινε τη σοβαρότητα της νόσου σε 496 ασθενείς εισηγμένους κατά το δίμηνο Νοεμβρίου-Δεκεμβρίου σε δύο νοσοκομεία του Λονδίνου, οι οποίοι είχαν μολυνθεί είτε με τη βρετανική παραλλαγή είτε με άλλες. Δεν βρέθηκε κάποια διαφορά στον κίνδυνο σοβαρής νόσησης ή θανάτου μεταξύ των διαφόρων παραλλαγών.\nΕπικεφαλής της μελέτης, η οποία δημοσιεύθηκε στο ιατρικό περιοδικό "The Lancet Infectious Diseases", ήταν η ελληνικής καταγωγής κλινική ιολόγος δρ Ελένη Ναστούλη του Πανεπιστημιακού Κολλεγίου του Λονδίνου (UCL), απόφοιτος της Ιατρικής Σχολής του Πανεπιστημίου Αθηνών, ενώ συμμετείχαν δύο ακόμη Έλληνες της διασποράς, οι Μάριος Μαργαρίτης και Σταυρούλα Παρασκευοπούλου (και οι δύο του UCL).\nΠάντως ο δρ Νίκολας Ντέηιβις της Σχολής Υγιεινής και Τροπικής Ιατρικής του Λονδίνου, επικεφαλής μιας από τις προηγούμενες πιο απαισιόδοξες έρευνες, επέμεινε ότι οι νέες μελέτες δεν αναιρούν τα δικά του συμπεράσματα ότι η λοίμωξη με «βρετανική» παραλλαγή είναι πιθανότερο να οδηγήσει σε βαρύτερα συμπτώματα και νοσηλεία.\nΌπως είπε, «συνολικά τα νέα στοιχεία δείχνουν ότι η Β.1.1.7 είναι πιθανότερο να σε οδηγήσει στο νοσοκομείο από ό,τι οι προηγούμενες παραλλαγές του κορονοϊού SARS-CoV-2. Όμως από τη στιγμή που κάποιος νοσηλεύεται, δεν υπάρχει ουσιαστική διαφορά στην έκβαση ή τουλάχιστον καμία διαφορά που να είναι στατιστικά σημαντική μέχρι στιγμής, με δεδομένο τον περιορισμό του μικρού μεγέθους των δειγμάτων».


Επιτέλους! Ο Μπομπ Ντίλαν θα παραλάβει το Νόμπελ Λογοτεχνίας - Newsbomb - Ειδησεις - News\nΚΟΣΜΟΣ 29/03/2017 16:41\nΕπιτέλους! Ο Μπομπ Ντίλαν θα παραλάβει το Νόμπελ Λογοτεχνίας\nΗ πολυπόθητη στιγμή έφτασε!\nΟ Μπομπ Ντίλαν θα παραλάβει το Σάββατο ή την Κυριακή στη Στοκχόλμη το μετάλλιο και το δίπλωμα του βραβείου Νόμπελ Λογοτεχνίας που του δόθηκε, ανακοίνωσε σήμερα η γραμματέας της Σουηδικής Ακαδημίας Επιστημών Σάρα Ντάνιους.\n«Η Σουηδική Ακαδημία και ο Μπομπ Ντίλαν συμφώνησαν να συναντηθούν το Σαββατοκύριακο αυτό στη Στοκχόλμη, όπου ο αμερικανός τραγουδιστής αναμένεται να δώσει συναυλία», έγραψε η Ντάνιους στο ιστολόγιό της. «Αυτό θα γίνει παρουσία λίγων μελών της επιτροπής και σε στενό κύκλο, κανένα μέσο ενημέρωσης δεν θα παρακολουθήσει τη συνάντηση: μόνο ο Μπομπ Ντίλαν και ακαδημαϊκοί θα είναι παρόντες, σύμφωνα με την επιθυμία του Ντίλαν», γράφει η Σάρα Ντάνιους.\nΟ Ντίλαν είχε προγραμματίσει εδώ και πολύ καιρό δύο συναυλίες στη σουηδική πρωτεύουσα το Σάββατο και την Κυριακή το βράδυ. Αλλά μέχρι τώρα δεν είχε αποκαλύψει τις προθέσεις του ως προς την Ακαδημία.\nΈνα θέμα μένει να επιλυθεί: η ομιλία της παραλαβής του βραβείου, που επίσης ονομάζεται «μάθημα Νόμπελ» και κάθε τιμηθείς πρέπει να δίνει εντός έξι μηνών μετά την τελετή απονομής των βραβείων, δηλαδή πριν από τις 10 Ιουνίου.\nΩστόσο αυτό δεν θα γίνει το Σαββατοκύριακο. «Καμιά ομιλία Νόμπελ δεν θα εκφωνηθεί. Η Ακαδημία πιστεύει ότι μια ομιλία θα ηχογραφηθεί και θα σταλεί αργότερα», εξηγεί η Ντάριους.\nΗ Στοκχόλμη είναι ο πρώτος σταθμός μιας ευρωπαϊκής περιοδείας του 75χρονου Ντίλαν με αφορμή την κυκλοφορία ενός τριπλού άλμπουμ με τραγούδια του Φρανκ Σινάτρα.\nΣτις 10 Δεκεμβρίου, στην τελετή απονομής των βραβείων Νόμπελ στη Στοκχόλμη, η πρεσβευτής των ΗΠΑ στη Σουηδία ανέγνωσε ομιλία του Ντίλαν με τις ευχαριστίες του, στην οποία ο καλλιτέχνης ομολογούσε την έκπληξή του όταν το όνομα του συμπεριελήφθη μαζί με αυτά συγγραφέων όπως ο Ράντγιαρντ Κίπλινγκ, ο Αλμπέρ Καμύ, ο 'Ερνεστ Χέμινγουεϊ.\nΜπομπ Ντίλαν: Πότε επιτέλους θα πάει να παραλάβει τα χρήματα που συνοδεύουν το Νόμπελ Λογοτεχνίας;\nΈνα τριπλό άλμπουμ με τραγούδια του Φρανκ Σινάτρα θα κυκλοφορήσει ο Μπομπ Ντίλαν (vid)\nΝόμπελ Λογοτεχνίας: «Τρέλανε» πάλι τους Σουηδούς ο Μπομπ Ντίλαν – Δείτε ολόκληρη την τελετή (Vid)


Αναβάθμιση και πιστοποίηση σε όλες τις παιδικές χαρές του Δήμου Καλαμάτας - Ηλεία Οικονομία\nΑναβάθμιση και πιστοποίηση σε όλες τις παιδικές χαρές του Δήμου Καλαμάτας\nΟ Δήμος Καλαμάτας, όπως ανακοινώθηκε από τη Δημοτική Αρχή, ενισχύεται από το ΥΠΕΚΑ με 80.000 ευρώ για εργασίες αναβάθμισης σε όλες τις παιδικές χαρές και πιστοποίηση στο σύνολό τους. Περιλαμβάνεται ενίσχυση με παιχνίδια και θα ενταχθούν στο πλαίσιο των παρεμβάσεων και οι παιδικές χαρές στα νηπιαγωγεία.\nΥπενθυμίζουμε ότι πρόσφατα το υπουργείο Εσωτερικών εξέδωσε επτασέλιδη εγκύκλιο που παρέχει διευκρινίσεις αναφορικά με το νέο καθεστώς που αφορά στη λειτουργία υφιστάμενων και τη δημιουργία νέων παιδικών χαρών.\nΣτην εγκύκλιο γίνεται αναφορά τόσο στις ρυθμίσεις που άπτονται του σχεδιασμού και της οργάνωσης μιας νέας παιδικής χαράς, όπως και στα όσα αναφέρονται σχετικά με τις υφιστάμενες παιδικές χαρές.\nΩς προς τη δεύτερη περίπτωση, που απασχολεί και τη συντριπτική πλειονότητα των Δήμων, δίνονται οδηγίες ως προς τις απαιτήσεις για την καταλληλότητα λειτουργίας υφιστάμενης παιδικής χαράς, τη χορήγηση βεβαίωσης καταλληλότητας, αλλά και τη διαδικασία ανακατασκευής που πρέπει να ακολουθείται.\nΤέλος, στην εγκύκλιο αναφέρονται αναλυτικά οι ρυθμίσεις που αφορούν στην επιλογή του τόπου κατασκευής και την τεκμηρίωση αυτής, τη μελέτη οργάνωσης, κατασκευής και λειτουργίας της παιδικής χαράς που πρέπει να εκπονήσουν οι ΟΤΑ, τον καθορισμό των υλικών εξοπλισμού και τη διαδικασία πιστοποίησης


Σύγχρονα πρότυπα, συμπεριφορές και κανόνες δημόσιας υγείας\nΔημοσιεύτηκε: 10 Μαρτίου 2020\nτου Βαγγέλη Χαρμπή*\nΤα τελευταία χρόνια και πάντως τώρα, βιώνουμε οδυνηρά τις συνέπειες των οικονομικών, κοινωνικών, περιβαλλοντικών και συμπεριφορικών αλλαγών.\nΤις αλλαγές αυτές αποτυπώνει με την εγκυρότητα της σφραγίδας του ο Παγκόσμιος Οργανισμός Υγείας (ΠΟΥ) που επισημαίνει ότι η οικονομική κρίση, οι κοινωνικές ανισότητες, η γήρανση του πληθυσμού, η υψηλή επίπτωση χρόνιων εκφυλιστικών νοσημάτων, οι μεταναστευτικές - προσφυγικές ροές, οι περιβαλλοντικές απειλές με την κλιματική αλλαγή επηρεάζουν καθοριστικά την υγεία μας.\nΗ διαπίστωση του ΠΟΥ δεν είναι καινοφανής. Ανάγεται στην Ιπποκράτειο ιατρική που σχετίζει την κατάσταση της υγείας του πληθυσμού με τη νοοτροπία, τη διατροφή και τον τρόπο ζωής.\nΌλα εμφανίζονται ως αλυσίδα. Η αλυσίδα με τους κύκλους ζωής που όταν σπάσει ένας από αυτούς, χάνεται η συνέχεια.\nΕυθύνη και καθήκον της πολιτείας και ιδίως των φορέων και δομών της Δημόσιας Υγείας είναι η επιμήκυνση και η ποιότητα ζωής, η προαγωγή της φυσικής υγείας.\nΕυθύνη και καθήκον των λειτουργών της Δημόσιας Υγείας είναι ο έλεγχος των λοιμωδών νοσημάτων, η έγκαιρη διάγνωση και προληπτική θεραπεία των νόσων.\nΟι ολοκληρωμένες και αποτελεσματικές πολιτικές δημόσιας υγείας, εκκινούν από την άρτια πρωτοβάθμια φροντίδα και καταλήγουν σε υψηλού επιπέδου νοσοκομειακή περίθαλψη.\nΗ οργάνωση της δημόσιας υγείας αποτελεί θεμελιώδες στοιχείο της καθολικότητας στην πρόσβαση και άρσης των ανισοτήτων στην περίθαλψη και φροντίδα.\nΗ δημόσια υγεία είναι ευθύνη και καθήκον της πολιτείας. Πάροχοι δημόσιας υγείας είναι είτε οι ιδιώτες, είτε οι νοσοκομειακοί γιατροί.\nΑπό διάφορες έρευνες και μελέτες καθώς και από την προσωπική μου εμπειρία ως γιατρού και προέδρου του ΙΣΑ, πλέον πιστεύω ακράδαντα ότι η αναβάθμιση και επέκταση των δυο βασικών πυλώνων του συστήματος - Πρωτοβάθμια φροντίδα- Νοσοκομειακή περίθαλψη- αποτελεί όχι μόνο θεμελιώδη παράγοντα βελτίωσης της ποιότητας ζωής, αλλά και βασική προϋπόθεση επιβίωσης και αναβάθμισης της Δημόσιας Υγείας στη χώρα μας.\nΠρόσθετος- ένεκα συγκυρίας- λόγος ανάπτυξης του μοντέλου αυτού, είναι και η παρατεταμένη οικονομική κρίση που έχει ως συνέπεια την αύξηση της ζήτησης για παροχές υπηρεσιών υγείας από τις δημόσιες δομές που εν προκειμένω είναι σχεδόν αποκλειστικά τα νοσοκομεία.\nΗ έλλειψη σοβαρής πρωτοβάθμιας υποδομής υγείας συχνά- πυκνά και ιδίως σε κρίσιμες περιόδους έξαρσης, προκαλεί ασφυξία στα νοσοκομεία. Προκαλεί επίσης και οικονομική στενότητα στο όλο σύστημα, καθώς άλλο είναι το κόστος απλών ιατρικών πράξεων σε δομές πρωτοβάθμιας υγείας και άλλο στα νοσοκομεία.\nΚαι φυσικά στις σημερινές συνθήκες δημοσιονομικής πειθαρχίας η ισορροπία του συστήματος είναι πολιτικό ζητούμενο με κοινωνικές προεκτάσεις. Η Πολιτεία και η εκάστοτε κυβέρνηση οφείλει να προστατεύσει και να διαφυλάξει το αγαθό της υγείας που αποτελεί άλλωστε δικαίωμα και προϋπόθεση για την συνέχεια μιας κοινωνίας.\nΗ αναφορά στην επανεκκίνηση του συστήματος Δημόσιας Υγείας γίνεται με αφορμή και τις εξελίξεις που σχετίζονται αφενός με τον κοροναϊό (COVID 19) αφετέρου δε με το προσφυγικό-μεταναστευτικό που ενδεχομένως σε κάποια σημεία συνδέονται προβάλλοντας το πρόβλημα.\nΓνωρίζουνε ιστορικά ότι οι επιδημίες δεν είναι καινούργιες. Συντροφεύουν τον άνθρωπο σε όλη τη διαδρομή του. Ήταν πολλές και φονικές. Για παράδειγμα, η πανώλη ή «µαύρος θάνατος» που ξέσπασε το 1348 και για περίπου 5 χρόνια αρχικά στην Ιταλία και απλώθηκε ταχύτατα σε τρεις Ηπείρους, σκότωσε σχεδόν το ένα τρίτο του πληθυσμού της Ευρώπης.\nΟι συνθήκες αλλάζουν ραγδαία και οι άνθρωποι της υπαίθρου πλέον συγκεντρώνονται σε μεγάλες κοινότητες. Ιδιαίτερα τα τελευταία χρόνια παρατηρείται μια ανοδική πορεία της αστικοποίησης με συνέπεια τη δημιουργία των αποκαλούμενων megaπόλεων. Πόλεις με 30 ή και 35 εκατ. ανθρώπους που ζουν, κινούνται και εργάζονται σε περιορισμένους και άρα επικίνδυνους χώρους.\nΤα χαρακτηριστικά της σύγχρονης πόλης δηλαδή τα απόβλητα, ο θόρυβος, η έλλειψη χώρου, καθώς και η κοινωνική αποδιοργάνωση, αποτελούν σημαντικούς παράγοντες κινδύνου για τη δημόσια υγεία. Και μολονότι αρκετές επιδημίες έχουν μειωθεί και σε αρκετές χώρες έχουν εξαλειφθεί, ως αποτέλεσμα της περιβαλλοντικής υγιεινής, εν τούτοις σύγχρονες επιδημιολογικές μελέτες συνδέουν σαφώς την επανεμφάνισή τους με περιβαλλοντικούς παράγοντες που επικρατούν έως και σήμερα σε αρκετές υπανάπτυκτες ή και αναπτυσσόμενες χώρες.\nΗ ραγδαία ιατρική πρόοδος δε σταμάτησε την εμφάνιση επιδημιών. Οι εμβολιασμοί είχαν τη μεγαλύτερη επίδραση στη μείωση των λοιμωδών νοσημάτων τον 20ό αιώνα και από τότε έχουν συμβάλλει στην άμβλυνση της παιδικής θνησιμότητας και της νοσηρότητας.\nΕν τούτοις, κάποια άλλα νοσήματα παραμένουν ανεξέλεγκτα.\nΕπίσης, η παρασκευή των αντιβιοτικών συνέβαλε καθοριστικά στη δραματική μείωση των θανάτων από λοιμώδη νοσήματα. Για παράδειγμα η θνησιμότητα από φυματίωση σε μόλις δέκα χρόνια υποτετραπλασιάστηκε στη δεκαετία 1945-55.\nΑπό την άλλη πλευρά η κατάχρηση αντιβιοτικών συνέβαλε στην ανάπτυξη ανθεκτικών μικροβίων ή στη μετάλλαξή τους, ενισχύοντας τον κίνδυνο εξάπλωσης νέων επιδημιών.\nΗ εμφάνιση του AIDS μαζί με την επανεμφάνιση κλασικών λοιμωδών νοσημάτων, όπως της φυματίωσης, της διφθερίτιδας, της ελονοσίας, της ιλαράς αποτελούν χαρακτηριστικά παραδείγματα αυτής της εξέλιξης και διαμορφώνουν ένα νέο πρόβλημα δημόσιας υγείας στις αναπτυγμένες χώρες.\nΤα τελευταία χρόνια παγκοσμίως, φυσικά και στην Ελλάδα σημειώνονται μεγάλες ανακατατάξεις πληθυσμών λόγω προσφυγικών και μεταναστευτικών ροών από Ασία και Αφρική. Οι δυστυχισμένοι αυτοί άνθρωποι πέραν των άλλων προβλημάτων, στη συντριπτική πλειονότητά τους καταλήγουν σε χώρους που ευνοούν τη διάδοση νοσημάτων. Ζουν σε ακατάλληλες συνθήκες υγιεινής με μολυσμένο νερό και υπερβολικό συνωστισμό. Οι άνθρωποι αυτοί ακόμη και αμ υιοθετήσουν το δυτικό πρότυπο ζωής, λόγω της κοινωνικοοικονομικής τους κατάστασης δεν έχουν την ίδια πρόσβαση στις υπηρεσίες υγείας, στην πληροφόρηση και στην εκπαίδευση…\nΈτσι, ευνοείται η διάδοση μολυσματικών νόσων, που προσιδιάζει με τον τρόπο διάδοσης της πανώλης το 14ο αιώνα στην Ευρώπη και της χολέρας το 19ο και 20ό αιώνα. Η ανακάλυψη και η διάδοση του ιού HIV τη δεκαετία του 1980, αλλά και η επανεμφάνιση της φυματίωσης και της ελονοσίας, έχουν συνδεθεί με μετακινήσεις πληθυσμών, επαναφέροντας τον εφιάλτη της εποχής των λοιμωδών νοσημάτων.\nΗ μετακίνηση πληθυσμού, από την άλλη πλευρά, αλλάζει γενικά τις συνήθειες και τον τρόπο ζωής των ανθρώπων. Τα νέα δεδομένα, οι μετακινήσεις, οι mεgaπόλεις και συνολικά οι δημογραφικές πληθυσμιακές ανακατατάξεις απαιτούν άμεσες και αποτελεσματικές μεταρρυθμίσεις των πολιτικών και των μοντέλων παροχής δημόσια υγείας.\nΠρακτικά αυτό σημαίνει αναδιοργάνωση των δημόσιων και ιδιωτικών δομών υγείας, με απαράβατες προϋποθέσεις τις αυξημένες δαπάνες και τη συμμετοχή του συνόλου της επιστημονικής κοινότητας, των οργανωμένων φορέων και των κοινωνικών συλλογικοτήτων καθώς και των μέσων μαζικής ενημέρωσης.\nΤα προβλήματα που αναδεικνύονται ξαφνικά απαιτούν άμεσες και καλά επεξεργασμένες λύσεις. Λύσεις που θα αποτελούν κεφάλαια ενός ενιαίου στρατηγικού σχεδιασμού το οποίο θα απαντά στα πιεστικά αιτήματα της κοινωνίας των πολιτών.\nΑλλά ως γιατρός συχνά διαπιστώνω ότι οι δυνατότητες της θεραπευτικής και νοσοκομειακής Ιατρικής είναι πεπερασμένες και περιορισμένες έναντι των μειζόνων πιεστικών συγκυριακών προβλημάτων. Και γι` αυτό καθίσταται επιτακτικότερη και αποτελεσματικότερη η σχεδίαση και υλοποίηση ενός ολοκληρωμένου συστήματος υγείας με έμφαση στην πρωτοβάθμια φροντίδα.\nΚαι προφανώς, είναι ανάγκη, κοινωνική ανάγκη να εξασφαλιστεί η αλληλεγγύη των γενεών μέσω της επαρκούς χρηματοδότησης των ασφαλιστικών φορέων. Συνεπώς, εδώ και τώρα μεταρρύθμιση προκειμένου να διασφαλιστεί η βιωσιμότητά του ιατροφαρμακευτικού και συνταξιοδοτικού μοντέλου.\nΗ καλύτερη και αποτελεσματικότερη λύση είναι προφανώς η κοινωνική ανάπτυξη και συνακόλουθα η υλοποίηση πολιτικών αύξησης της απασχόλησης. Αλλά αυτό είναι κάτι που ξεπερνά τα όρια του παρόντος άρθρου…\nΗ διεθνής εμπειρία δείχνει ότι σε κάποιες περιπτώσεις οι μετανάστες συνέβαλαν θετικά στις πιεστικές ανάγκες του δημογραφικού προβλήματος και της κοινωνικής ασφάλισης, ιδιαίτερα σε χώρες με στάσιμο πληθυσμό μέχρι το 2025. Προφανώς για την υιοθέτηση τέτοιων πολιτικών απαιτείται σχεδιασμός, σαφή εκατέρωθεν όρια και καταπολέμηση των προκαταλήψεων.\nΑκόμη και στην Ελλάδα της κρίσης, της φτώχειας και της ανεργίας υπάρχουν ήδη παραδείγματα αρμονικής συνύπαρξης Ελλήνων και προσφύγων-μεταναστών. Μια τέτοια περίπτωση είναι η δομή φιλοξενίας στη Φιλιππιάδα. Παρά τις αρχικές περιορισμένες φοβικές ενστάσεις, η κοινωνία των πολιτών αποδέχθηκε τους πρόσφυγες- μετανάστες οι οποίοι από την πλευρά τους σέβονται τα ήθη, τα έθιμα και τον τρόπο ζωής των Ελλήνων. Σχεδόν όλα τα προσφυγόπουλα παρακολουθούν το εκπαιδευτικό πρόγραμμα και μάλιστα κατέχουν την πρώτη θέση σε πανελλαδικό επίπεδο.\nΗ εκπαίδευση θεωρείται σημαντικό στοιχείο για την προάσπιση της ανθρώπινης υγείας και την αρμονική συνύπαρξη των λαών.\nΚαι ως γιατρός θεωρώ ότι ο πλέον αποτελεσματικός τρόπος ενημέρωσης και ευαισθητοποίησης των πολιτών σε θέματα δημόσιας υγείας είναι το εκπαιδευτικό σύστημα, ειδικά όταν ενσωματώνει σχετικά προγράμματα.\nΗ πανδημία είναι η παγκοσμιοποιημένη μορφή μιας νόσου. Είναι σύμπτωμα του σύγχρονου τρόπου ζωής που όμως αυτός ο κόσμος και αυτή η εξέλιξη μας δίνουν πολλά όπλα για να επικρατήσουμε. Ο κόσμος μας είναι παγκόσμιος. Όπως και οι αρρώστιες μας. Παγκόσμια, επίσης, είναι και η προσπάθεια για την αντιμετώπιση τέτοιων προβλημάτων. Αργά η γρήγορα και μάλλον γρήγορα θα νικήσουμε και τον κοροναϊό. Είναι ακόμη μια μάχη στον αέναο πόλεμο της ανθρωπότητας έναντι των ιών που γεννιούνται και πεθαίνουν επηρεαζόμενοι καθοριστικά από τον πολιτισμό και τον σύγχρονο τρόπο ζωής μας.\nΤην πολυπλοκότητα του σύγχρονου κόσμου, ευτυχώς, έχει κατανοήσει η επιστημονική κοινότητα που πέρα από τα φάρμακα και τα εμβόλια υπεισέρχεται στο DNA της ανθρωπότητας προκειμένου να αλλάξει πρακτικές, νοοτροπίες, αντιλήψεις.\nΟι επιδημίες, όπως και πολλές άλλες νέες ή και παλιές αρρώστιες θα πορεύονται μαζί μας στα βάθη των αιώνων και εμείς αυτό που τώρα ελπίζουμε είναι σύντομα να πάψουν να προκαλούν πανικό και δομικές αλλαγές σε ανθρώπινες συνήθειες και συμπεριφορές. Και ίσως κάποτε να μπορούμε άφοβα να φιλάμε το παιδί μας και να σφίγγουμε το χέρι των φίλων μας.\n*Ο Βαγγέλης Χαρμπής είναι γιατρός, Πρόεδρος του Ιατρικού Συλλόγου Άρτας\nΔημιουργηθηκε: 10 Μαρτίου 2020\nΤελευταία Ενημέρωση: 10 Μαρτίου 2020


Οι παίκτες 9,50€ - Πωλητήριο Εθνικού Θεάτρου\n"...το μυαλό είναι σπουδαία επένδυση! Να είσαι έξυπνος! Μόνο έτσι μπορώ να καταλάβω τη ζωή. Μπορείς να ζήσεις τη ζωή σου σαν Βλάκας... δεν είναι δύσκολο. Το θέμα είναι να ζήσεις με κομψότητα, με τέχνη, να εξαπατήσεις τους πάντες και να μην εξαπατηθείς! Αξίζει τον κόπο να ζεις έτσι τη ζωή σου!"\nΜετάφραση: ΕΥΓΕΝΙΑ ΚΡΙΤΣΕΦΣΚΑΓΙΑ


«Sold out με ΑΠΟΕΛ» - Balla.com.cy\n«Sold out με ΑΠΟΕΛ»\nΔημοσιεύτηκε στις 14/03/2018 - 19:15 από Balla.com.cy\n«Ήταν παιχνίδι τακτικής για μένα. Eίναι καλό αποτέλεσμα για εκτός έδρας παιχνίδι το 1-1. Μπορούσαμε να σκοτώσουμε το παιχνίδι στο πρώτο ημίχρονο που ήμασταν εξαιρετικοί. Ο κόσμος του Απόλλωνα αν είναι δίπλα μας και με τον ΑΠΟΕΛ να κάνει sold out» δήλωσε ο Γιώργος Βασιλείου μετά το ματς στο «Αντώνης Παπαδόπουλος».\nΓια τη ρεβάνς του Τσιρείου και τον στόχο κατάκτησης του κυπέλλου: ”Όταν κατακτάς δυο συνεχόμενα, θέλεις να το αφήσεις Λεμεσό. Θέλουμε να κάνουμε κάτι που δεν ξανακάναμε. Θα δείξει στη Λεμεσό σε ένα μήνα τι θα γίνει”.\nΓια το μεγάλο ντέρμπι με τον ΑΠΟΕΛ: ”Θέλω να πω στον κόσμο να έρθει να μας στηρίξει. Καλούμε τους φιλάθλους να κάνουν sold out. Ένας είναι ο στόχος το πρωτάθλημα. Μια γεμάτη Δυτική είναι μεγάλη ώθηση. Εμείς θα κάνουμε ότι περνά από το χέρι μας για να τους κάνουμε χαρούμενους”.\n« Καραπαπάς: «Που είναι να μας πουν για το ακατάλληλο Καραϊσκάκη»\nΑυτό θέλουν οι Ομονοιάτες »


Κάρβας: Η ΦΡΟΥ - ΦΡΟΥ\n"... Η μοίρα της μοιάζει με τη μοίρα όλων των όμορφων πραγμάτων που φωτίζουν κάποτε τον κόσμο για ένα μικρό διάστημα και ξαφνικά χάνονται και καταποντίζονται μέσα στο χάος της συμφοράς και της ανυπαρξίας. Και άλλοι ακόμη λένε πως η ιστοριούλα της, και ιδίως ο θάνατος της, θέλει να μας μάθει τον κρυφτούλη της μεγάλης συμφοράς, αν αυτό βέβαια μπορεί να ονομαστεί κρυφτούλης, να 'ρχεται δηλαδή τα μεσάνυχτα και να σε εξαλείφει, ενώ τριγύρω σου λάμπει η χαρά, μέσα στα μάτια σου αντανακλάται πολυεδρικά, και οι δικοί σου κανονίζουν την καρδιά τους με το χτύπο της δικής σου της καρδιάς."\nΟΛΟΚΛΗΡΟ ΤΟ ΔΙΗΓΗΜΑ\nΤΟΥ ΝΙΚΟΥ Σ. ΒΡΑΧΙΜΗ\nΑνάρτηση: Ν.Ν-Χ. την Δευτέρα, Μαΐου 05, 2014


°Ξενοδοχείο HOTEL KINGSTON PARK ΝΈΟ ΔΕΛΧΊ 3* (Ινδία)\nHotel Kingston Park - Νέο Δελχί\nΕπισκόπηση Το Hotel Kingston Park 3-αστέρων είναι σε απόσταση 2.1 χλμ μακριά από Red Fort (Lal Quila), Lakhota Fort και Sadar Bazaar. Βρίσκεται σε εμπορική περιοχή κοντά στο σταθμό του μετρό Karol Bagh, καθώς και σε μνημείο πεσόντων πολέμου και ναό στο Νέο Δελχί. Το κέντρο της πόλης απέχει 4 χλμ από τις εγκαταστάσεις. Οι επισκέπτες μπορούν να φτάσουν στο Hotel Kingston Park οδικώς από το αεροδρόμιο Indira Gandhi Intl σε 15 λεπτά.\nΔωμάτια Το κατάλυμα έχει 30 δωμάτια όπως και δίκλινο δωμάτιο premium και σουίτα με δωρεάν Wi-Fi, τηλεόραση με πολλά κανάλια, σίδερο και σιδερώστρα, μίνι μπαρ και προσωπική θυρίδα ασφαλείας. Τα δωμάτια διαθέτουν ιδιωτικά μπάνια και μπανιέρα, ντους και σεσουάρ. Φάτε και πιείτε\nΤο ξενοδοχείο Kingston Park προσφέρει στους πελάτες του πρωινό μπουφέ που σερβίρεται δωρεάν. Υπηρεσίες Οι επισκέπτες μπορούν να χρησιμοποιήσουν 24ωρη ρεσεψιόν, υπηρεσία δωματίου και καθαριστήριο, καθώς και δωρεάν στάθμευση, τουριστικό γραφείο και ανταλλακτήριο συναλλάγματος. Internet\nΌλα τα παιδιά κάτω του 5 έτους μπορεί να μείνει χωρίς χρέωση όταν χρησιμοποιούν τα υπάρχοντα κρεβάτια. Η μέγιστη χωρητικότητα επιπλέον κρεβατιών σε ένα δωμάτιο είναι 1. Κατοικίδια\nΜετακινήσεις. Το "New Delhi" Σιδηροδρομικό σταθμός βρίσκεται μόνο 15 λεπτά με τα πόδια λεπτά από το ξενοδοχείο.\nΤο "Karol Bagh" Υπόγειος σταθμός βρίσκεται κοντά στο ξενοδοχείο.\nCrossroads Bar & Restaurant Delhi (φαγητό: Ινδική)\nAngan By Bikenerwalla (φαγητό: Ινδική, Χορτοφαγική)\nIndianHOTEL AWARDSHighly RecommendedΝέο ΔελχίHotel Kingston ParkΣύμφωνα με τις κριτικές πελατών, αυτό το ξενοδοχείο έχει βαθμολογηθεί ωςΤα ξενοδοχεία που προτείνουν οι επισκέπτες σε Ινδία\nΔημοφιλείς προορισμοίGermania Hotel MunichElounda Beach HotelParga HotelHotels SivotaHotel LesvosTrevi Hotel RomeKarditsa HotelHotel in Nicosia CyprusΞενοδοχεία παγκοσμίωςHotel Bedford BrusselsHarmony Hotel MykonosLara Hotel KefaloniaLomeniz Hotel RhodesMalama Hotel ProtarasNavarria Hotel CyprusDelfini Villas Oia Nikolas Hotel SantoriniAstoria - Troulos Hotel Skiathos IslandArandis Inn Paros IslandGuesthouse Kellia MonemvasiaOasis Hotel AthensVigles Aparthotel Skiathos IslandAnatolia HotelPhoenix Hotel Zakynthos IslandAcapulco Apartments Rhodes IslandBella Vista Apartments Crete IslandΔημοφιλείς ΔιακοπέςΕκδρομη ΝαυπλιοΤαξιδι Στη ΒραζιλιαΜαδαγασκαρη Ταξιδι\nΤοποθεσία Hotel Kingston Park\n280 μΔιεύθυνση: Karol Bagh\nΆρεσε σε 83%, σύμφωνα με 35 κριτικέςΦαγητό: Ινδική\n320 μΔιεύθυνση: 18/2, Arya Samaj Road, W.E.A Karol Bagh, New DelhiΤηλέφωνο: 011 43532828\nΆρεσε σε 80%, σύμφωνα με 37 κριτικέςΦαγητό: Ινδική\n450 μΔιεύθυνση: 15A/56, WEA Karol BaghΤηλέφωνο: +91-011-45000200\nΆρεσε σε 83%, σύμφωνα με 118 κριτικέςΦαγητό: Χορτοφαγική\n310 μΔιεύθυνση: arya samaj road , Karol Bagh\nΆρεσε σε 66%, σύμφωνα με 53 κριτικέςΦαγητό: Ινδική, ΧορτοφαγικήΤιμές: 4 EUR -\n340 μΔιεύθυνση: Arya samaj Road Gurudwara Road crossing\nΆρεσε σε 77%, σύμφωνα με 24 κριτικέςΦαγητό: ΙνδικήΤιμές: 5 EUR -\nΜετακινήσεις. Οι επισκέπτες μπορούν να φτάσουν στο Hotel Kingston Park οδικώς από το αεροδρόμιο Indira Gandhi Intl σε 15 λεπτά.\nΤο "New Delhi" Σιδηροδρομικό σταθμός βρίσκεται μόνο 15 λεπτά με τα πόδια λεπτά από το ξενοδοχείο.\nΞενοδοχεία στη γύρω περιοχήGood Times Hotel New Delhi3 stars0.1 χλμJivitesh Hotel New Delhi4 stars0.1 χλμHotel O'Delhi New Delhi3 stars0.1 χλμHotel B Continental New Delhi3 stars0.1 χλμOyo Rooms Karol Bagh Metro Station 2 New Delhi3 stars0.1 χλμHotel Singh Sahib New Delhi3 stars0.1 χλμBlueberry Hotel New Delhi3 stars0.1 χλμBeyond Hotel New Delhi3 stars0.1 χλμMetro Heights Hotel New Delhi3 stars0.1 χλμOyo Rooms Karol Bagh 8-41 New Delhi3 stars0.2 χλμΚοντινές πόλειςξενοδοχεία Γκουργκάον - 28 χλμξενοδοχεία Faridabad - 29 χλμξενοδοχεία Noida - 20 χλμξενοδοχεία Ghaziabad - 23 χλμξενοδοχεία Greater Noida - 33 χλμξενοδοχεία Delhi And Ncr - 4 χλμξενοδοχεία Pānīpat - 87 χλμξενοδοχεία Bhiwadi - 60 χλμξενοδοχεία Meerut - 61 χλμξενοδοχεία Paharganj - 2 χλμ\nΚριτικές για Hotel Kingston Park\nΤα σχόλια πελατών υποβάλλονται από τους πελάτες μας μετά από την διαμονή τους στο Hotel Kingston Park